Siasatan SPRM terhadap hakim Nazlan tak berniat baik: Ketua Hakim Negara

Mahkamah Persekutuan hari ini (Jumaat, 24 Februari 2023) mendapati siasatan dilakukan Suruhanjaya Pencegahan Rasuah Malaysia (SPRM) terhadap hakim Mahkamah Tinggi, Datuk Nazlan Mohd Ghazali (kini Hakim Mahkamah Rayuan), adalah tidak berniat baik.

Ketua Hakim Negara, Tun Tengku Maimun Tuan Mat yang mempengerusikan panel tujuh hakim Mahkamah Persekutuan dalam penghakimannya berkata, siasatan pihak berkuasa mesti dilakukan mengikut protokol tertentu bagi memelihara kebebasan institusi kehakiman.

Sambil memutuskan bahawa hakim tidak mempunyai kekebalan daripada disiasat dan mereka boleh didakwa mengikut peruntukan undang-undang, beliau menjelaskan ianya mesti dilakukan dengan niat baik dan hanya dalam kes benar,

Walaupun SPRM dan badan siasatan lain berhak secara Perlembagaan untuk menjalankan siasatan dan pendakwa raya mempunyai kuasa memulakan prosiding jenayah terhadap hakim mahkamah atasan, Tengku Maimun berkata ia perlu mematuhi protokol yang antara lain ialah:

Ketua Hakim Negara berkata demikian dalam penghakiman melalui permohonan dua peguam dan seorang aktivis untuk merujuk dua persoalan Perlembagaan berkaitan siasatan SPRM terhadap Mohd Nazlan.

Menurut laporan BH, dalam kes Mohd Nazlan, Tengku Maimun berkata, ketua hakim negara tidak dimaklumkan berhubung perkara itu, sekali gus menunjukkan tiada niat baik dalam siasatan terbabit.

Beliau kemudian memerintahkan kes saman pemula berkenaan dipulangkan kembali ke Mahkamah Tinggi untuk diputuskan berdasarkan persoalan perlembagaan yang dijawab Mahkamah Persekutuan hari ini.

Mohd Nazlan ialah hakim yang menjatuhkan hukuman penjara 12 tahun dan denda RM210 juta terhadap Datuk Seri Najib Razak, selepas beliau yang ketika itu hakim Mahkamah Tinggi, mendapati bekas perdana menteri itu bersalah terhadap tujuh tuduhan pecah amanah jenayah, pengubahan wang haram dan menyalahgunakan kedudukan melibatkan RM42 juta dana milik SRC International Sdn Bhd.

Dua persoalan Perlembagaan yang dibangkitkan dalam saman pemula berkenaan adalah, sama ada badan siasatan jenayah, termasuk SPRM, hanya dibenarkan secara sah untuk menyiasat hakim Mahkamah Tinggi, Mahkamah Rayuan dan Mahkamah Persekutuan yang sudah digantung mengikut Perkara 125 (5) Perlembagaan Persekutuan.

Persoalan kedua, sama ada pendakwa raya diberi kuasa untuk memulakan atau menjalankan sebarang prosiding bagi kesalahan terhadap hakim yang sedang berkhidmat mengikut Artikel 145 (3) Perlembagaan.

Persoalan itu susulan peguam dan aktivis, Haris Ibrahim, Nur Ain Mustapa dan Sreekant Pillai, memfailkan saman pemula terhadap Kerajaan Malaysia dan dua yang lain, bagi menuntut perisytiharan bahawa siasatan yang dijalankan SPRM ke atas Mohd Nazlan adalah tidak berperlembagaan.

Selain kerajaan, ketiga-tiga plaintif turut menamakan Ketua Pesuruhjaya SPRM, Tan Sri Azam Baki dan SPRM sebagai defendan.

Melalui saman pemula itu, mereka memohon perisytiharan badan siasatan jenayah termasuk defendan kedua (SPRM), tidak berhak atau dihalang daripada menjalankan siasatan terhadap hakim Mahkamah Tinggi, Mahkamah Rayuan dan Mahkamah Persekutuan yang sedang berkhidmat, kecuali mereka digantung mengikut Perkara 125(5) atau dibuang menurut Perkara 125(3) Perlembagaan Persekutuan.

Mereka juga memohon perisytiharan pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim Mahkamah Tinggi, Mahkamah Rayuan dan Mahkamah Persekutuan yang sedang berkhidmat.

Semalam, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, berkata satu laporan SPRM terhadap Mohd Nazlan sudah dikemukakan kepada Tengku Maimun berhubung pelanggaran peraturan di bawah Kod Etika Hakim 2009.

Katanya, perkara itu dimaklumkan kepada beliau oleh SPRM melalui surat bertarikh 21 Februari 2023.

SPRM sebelum ini dilapor membuka kertas siasatan terhadap Mohd Nazlan, susulan laporan polis menafikan tuduhan dibuat penulis blog, Raja Petra Kamarudin mengenai dakwaan ada sejumlah wang yang tidak dapat ditentukan punca dalam akaunnya.

Pada 29 September tahun lalu, SPRM mengesahkan sudah menyelesaikan kertas siasatan terhadap Mohd Nazlan dan hanya menunggu arahan Pejabat Peguam Negara untuk tindakan selanjutnya.


Najwan dicalonkan semula, Gerakan kata PKR cakap tak serupa bikin

Pengundi Dewan Undangan Negeri (DUN) Kota Anggerik dinasihatkan agar tidak terkejut dengan pencalonan semula Najwan Halimi pada Pilihan Raya Negeri (PRN) Selangor yang diumumkan Presiden PKR, Datuk Seri Anwar Ibrahim.

Ketua Pemuda Parti Gerakan Rakyat Malaysia (Gerakan), Wong Chia Zhen berkata ini kerana kerajaan Madani memang bercakap tidak serupa bikin hingga tetap memilih Najwan meski beliau telah mengeluarkan kenyataan berbaur perkauman terhadap seorang calon PRN parti lain baru-baru ini.

“Baru-baru ini timbul kontroversi di mana Najwan mengeluarkan komen berbaur perkauman. Isunya tercetus apabila beliau komen ‘parti india estet’ berserta dengan berita pengumuman calon India dari parti PSM. Ucapan itu menyinggung perasan dalam kalangan rakyat terutamanya kaum India.

“Ketika rakyat sedang menunggu keputusan Lembaga Disiplin PKR untuk memutuskan tindakan disiplin, PKR mengumumkan pencalonan penggal kedua beliau (Najwan) sebagai calon di Kota Anggerik.

“Kepada pengundi di luar sana, jangan terkejut. Ini memang sikap kerajaan Madani, cakap tak serupa bikin. Inilah kerajaan Madani yang bersikap angkuh tidak kira apa keluhan rakyat, kepentingan politik diutamakan dulu,” katanya dalam satu kenyataan, hari ini.

Pada 15 Julai lalu, tular di media sosial tangkap layar perbualan di aplikasi WhatsApp yang menunjukkan kenyataan kurang sopan bersifat perkauman Najwan terhadap calon Parti Sosialis Malaysia (PSM), M Sivaranjani yang mewakili DUN Meru.

Najwan yang juga ADUN Kota Anggerik itu melabel PSM sebagai ‘parti India estet’ yang mengundang kemarahan di media sosial namun dia kemudiannya meminta maaf atas perkara itu.

Dalam pada itu, Wong berkata Perikatan Nasional (PN) tidak akan membenarkan perkara seumpama itu berlaku apatah lagi menaikkan individu seperti Najwab sebagai calon.

“Ini terang-terang prejudis dan rasis terhadap kaum India,” katanya yang juga Pengerusi Perhubungan Gerakan Kedah.

Tambahnya, Anwar dalam satu Kongres PKR pernah berjanji akan mempertahankan keadilan ke atas sesiapa yang ditindas sambil menekankan negara ini tempat untuk semua rakyat.

“Inilah masanya untuk membuktikan tekad tersebut, bukan sekadar gimik di atas pentas sahaja.

“Memandangkan kepimpinan parti PKR ambil sikap tidak endah, sekarang keputusan itu ada di tangan pengundi.

“Kepada pengundi Kota Anggerik, pastikan anda mengundi dengan wajar. Inilah peluang terbaik untuk memberi pengajaran kepada mereka,” katanya.

Sebelum ini, ketika Anwar mengumumkan nama Najwan, beliau terus dibantah penyokong-penyokongnya ketika itu namun menurut Pengerusi PH itu, kuasa menentukan calon terletak di tangannya.

Pemuda PKR turut menyatakan bantahan terhadap pencalonan itu sambil menegaskan keputusan Anwar itu mengecewakan ramai pihak serta memberi gambaran buruk kepada parti.


KAMMI Indonesia kunjungi Muhyiddin

Bekas Perdana Menteri Tan Sri Muhyiddin Yassin hari ini (10 Februari 2023) menerima kunjungan delegasi Kesatuan Aksi Mahasiswa Muslim Indonesia atau KAMMI, diketuai Setiausaha Agungnya, Muhammad Rijal Muharram.

Banyak perkara yang disentuh dalam pertemuan satu jam itu antaranya peranan mahasiswa dan belia Malaysia-Indonesia dalam pembangunan sosial dan ekonomi, kata Muhyiddin yang juga Pengerusi Perikatan Nasional.

Menurutnya antara cadangan yang dibuat dalam pertemuan itu ialah pembentukan kerjasama di antara persatuan-persatuan mahasiswa dan belia dalam menghadapi keadaan ekonomi global dan serantau yang mencabar, serta hubungan baik antara Malaysia dan Indonesia.

Pertemuan ini bersempena kunjungan rasmi KAMMI di Malaysia selama tiga hari.


Covid-19: Penggunaan PKRC pada tahap 61 peratus

Negara kini berhadapan dengan gelombang ketiga Covid-19 yang lebih mencabar terutama dengan kemunculan beberapa varian baharu yang agresif, sekali gus meningkatkan kadar kebolehjangkitan wabak itu di Malaysia.

Menteri Kesihatan Datuk Seri Dr Adham Baba ketika membentangkan penerangan mengenai Tindakan Menangani Pandemik Covid-19 pada Mesyuarat Khas Dewan Rakyat hari ini berkata peningkatan jangkitan dalam gelombang ketiga adalah melalui kes sporadik yang tiada kaitan dengan kes kluster.

“Gelombang ketiga bermula 20 September 2020 dan masih berterusan hingga semalam, merekodkan sebanyak 1,017,787 kes positif Covid-19 dengan 8,071 kes kematian.

“Walaupun bilangan kes positif Covid-19 adalah agak tinggi, namun bilangan kes serius yang tergolong dalam kategori 3, 4 dan 5, berdasarkan keadaan klinikal kes semasa baharu didiagnosis, adalah kecil berbanding jumlah keseluruhan kes,” katanya.

Bagi menangani pandemik itu, beliau berkata kerajaan sentiasa mengambil pendekatan menyeluruh bagi melindungi nyawa dan memastikan kelangsungan hidup rakyat serta memulihkan ekonomi.

Antara langkah yang diambil bagi merawat individu yang positif Covid-19 adalah mewujudkan Pusat Kuarantin dan Rawatan Covid-19 (PKRC) dan setakat semalam penggunaan PKRC di seluruh negara mencapai tahap 61 peratus.

Memetik Bernama Dr Adham berkata untuk kemudahan di fasiliti itu Kementerian Kesihatan (KKM) menyediakan keseluruhannya 29,835 katil di semua 132 PKRC seluruh negara.

Beliau berkata bagi semua 221 hospital Covid-19 pula jumlah katil bukan unit rawatan rapi (ICU) adalah 15,090 di fasiliti kesihatan awam dan 1,288 fasiliti swasta, manakala bagi katil ICU melibatkan 1,405 di hospital awam dan 128 di hospital swasta.

“Peralatan perubatan seperti ventilator, patient monitor dan sebagainya turut dipertingkatkan bagi memperkukuhkan keupayaan dan sebagai kesiapsiagaan menangani pandemik Covid-19,” katanya pada sesi penerangan mengenai tindakan menangani Covid-19 pada mesyuarat khas Dewan Rakyat di Parlimen.

Sementara itu, Dr Adham berkata sebanyak RM7.13 bilion (RM1 bilion pada 2020 dan RM6.13 bilion pada 2021) yang diterima KKM digunakan untuk saringan dan rawatan pesakit Covid-19 (RM2.35 bilion), manakala RM4.78 bilion bagi tujuan perolehan vaksin Covid-19 serta consumables dan peralatan penyimpanan vaksin.

Beliau berkata berikutan keperluan semasa, KKM memohon peruntukan RM1.14 bilion perolehan tambahan bagi peralatan kesihatan seperti untuk reagen, consumables, peralatan perlindung diri (PPE) dan sebagainya.

Menyentuh soal sumber manusia KKM bagi pengurusan wabak itu, sehingga 31 April 2021 sebanyak 278,023 jawatan tetap diluluskan, selain lebih 40,000 pelantikan secara kontrak turut diluluskan dan KKM juga melantik 1,519 petugas kesihatan kontrak tambahan berdasarkan kelulusan agensi pusat untuk ditempatkan di fasiliti kesihatan di Selangor, Kuala Lumpur dan Negeri Sembilan.

“Kita tidak pasti bilakah pandemik ini akan dapat dikawal dan berakhir sepenuhnya…Jasa dan pengorbanan petugas barisan hadapan kesihatan yang berhempas pulas dalam memberikan perkhidmatan kesihatan yang terbaik kepada rakyat Malaysia tidak wajar dipersiakan.

“Ada antara mereka yang telah berbulan-bulan tidak berjumpa dengan ahli keluarga dan terpaksa berjauhan demi merawat dan menyelamatkan nyawa pesakit sehingga ada antara mereka sendiri yang telah dijangkiti,” katanya.

Mengenai pengesanan Covid-19, Dr Adham berkata sehingga semalam kapasiti ujian makmal RT-PCR di seluruh negara mencatat peningkatan sebanyak 1,874 peratus iaitu 122,603 sehari berbanding 6,210 pada Mac 2020.

Beliau berkata berdasarkan peningkatan keupayaan ini, kapasiti ujian setiap negeri ditingkatkan misalnya di Selangor yang meningkat kepada 2.43 juta dalam tempoh enam bulan pertama 2021 berbanding 840,165 ujian tahun lepas.


18 kematian dilaporkan semalam, 39,739 kes Covid-19 masih aktif

Lapan belas kematian akibat komplikasi Covid-19, termasuk tiga kes meninggal dunia yang dikategorikan sebagai ’brought in death’ (BID), direkodkan dalam tempoh 24 jam semalam, lapor Kementerian Kesihatan (KKM), hari ini.

Menerusi laman sesawangnya, Covidnow, KKM memaklumkan kumulatif kematian akibat wabak yang mula melanda negara pada Februari 2020 lalu mencecah 31,609 kes, termasuk 6,378 kes BID.

Tiga negeri – Pahang, Perak dan Selangor – masing-masing berkongsi tiga kes kematian semalam; masing-masing dua kes di Kedah, Melaka, serta Kuala Lumpur; dan masing-masing satu di Kelantan, Sabah, dan Terengganu.

Tujuh negeri dan Wilayah Persekutuan – Johor, Negeri Sembilan, Perlis, Pulau Pinang, Sarawak, Labuan, dan Putrajaya – tidak merekodkan kematian akibat Covid-19 semalam.

Keseluruhannya sehingga semalam 10 negeri mencatat kes kematian melebihi 1,000, dengan didahului Selangor sebanyak 9,981 kes, diikuti Johor (3,869 kes); Sabah (2,791 kes); Kuala Lumpur (2,683 kes); Kedah (2,167 kes); Pulau Pinang (1,753 kes); Sarawak (1,617 kes); Perak (1,409 kes); Negeri Sembilan (1,322 kes); dan Kelantan (1,254 kes).

Dalam tempoh seminggu lalu, sebanyak 32.2 peratus kematian akibat Covid-19 membabitkan pesakit berusia 70 hingga 79 tahun, diikuti 22.2 peratus (60-69 tahun); 21.7 peratus (80 tahun ke atas); 9.4 peratus (50-59 tahun); 8.9 peratus (40-49 tahun); 2.8 peratus (30-39 tahun); dan 2.8 peratus (18-29 tahun).

Menurut statistik Covidnow, lima negeri kekal merekodkan jumlah kumulatif kes positif melebihi 200,000 iaitu Selangor sebanyak 790,245 kes, diikuti Sarawak (252,424 kes); Johor (246,730); Sabah (241,660); dan Kuala Lumpur (211,794 kes).

Lima negeri merekodkan kumulatif kes positif melebihi 100,000 ialah Kelantan sebanyak 170,664 kes diikuti Kedah (169,530); Pulau Pinang (162,088); Perak (129,687); dan Negeri Sembilan (114,119 kes).

Sehingga semalam, negara merekodkan 2,773,156 kumulatif kes positif, termasuk 9,864 kes import, dengan 2,701,808 pesakit sembuh, dan 39,739 kes masih aktif.

Daripada jumlah kes aktif itu, seramai 32,509 pesakit menjalani kuarantin di rumah; 3,574 ditempatkan di PKRC; 3,399 dimasukkan ke hospital; dan 257 pesakit dirawat di unit rawatan rapi, dengan 137 daripadanya memerlukan alat bantuan pernafasan.


Vaksinasi remaja negara sudah capai sasaran 90 peratus: Khairy

Malaysia mencatatkan pencapaian penting hari ini apabila 90 peratus daripada populasi remaja berusia antara 12 hingga 17 tahun sudah menerima sekurang-kurangnya satu dos vaksin Covid-19, kata Menteri Kesihatan Khairy Jamaluddin Abu Bakar.

“Kami telah mencapai kejayaan penting hari ini dengan 90 peratus daripada populasi berumur 12-17 tahun telah menerima sekurang-kurangnya satu dos vaksin Covid-19. Bagi warga emas, sila dapatkan segera dos penggalak anda kerana ia telah tersedia,” katanya dalam catatan di Twitter beliau, hari ini lapor Bernama.

Sebanyak 2,830,449 individu atau 90 peratus daripada populasi remaja berusia antara 12 hingga 17 tahun menerima satu dos vaksin Covid-19, setakat 11.59 malam tadi.

Berdasarkan data Kementerian Kesihatan menerusi laman CovidNOW, 86.5 peratus atau 2,721,784 daripada populasi remaja pula lengkap menerima suntikan vaksin Covid-19.

Bagi populasi dewasa, sebanyak 22,722,055 individu atau 97.1 peratus telah melengkapkan vaksinasi mereka, manakala 23,049,440 atau 98.5 peratus lagi menerima sekurang-kurangnya satu dos vaksin Covid-19.

Sementara itu, bagi vaksinasi harian, sebanyak 54,517 dos vaksin diberikan semalam membabitkan 1,713 dos pertama, 2,605 dos lengkap serta 50,199 dos penggalak.

Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 54,091,375 dos.

Sementara itu, dalam catatan berasingan, Khairy memaklumkan nilai Rt (kadar kebolehjangkitan) di Malaysia kini menghampiri 1.0 semula dan mengingatkan orang ramai untuk meningkatkan langkah pencegahan dan sentiasa mengamalkan TRIIS iaitu ‘Test, Report, Inform, Isolate dan Seek’.

“Rt menghampiri 1 semula. Dua minggu lepas bila (Rt) melepasi 1, kita semua telah mainkan peranan untuk menurunkan balik angka Rt. Yakin kita boleh. (Pakai) pelitup, (jaga) jarak, elak (tempat) sesak, (ambil) dos penggalak, jaga ibu bapa dan (amalkan) #TRIIS,” katanya.


Rina arah JKM siap sedia hadapi kemungkinan gelombang kedua

Kementerian Pembangunan Wanita, Keluarga Dan Masyarakat (KPWKM) mengarahkan Jabatan Kebajikan Masyarakat (JKM) bersiap siaga menghadapi kemungkinan gelombang kedua bencana banjir berikutan laporan Jabatan Meteorologi Malaysia yang meramalkan hujan lebat di beberapa negeri.

Dalam kenyataan hari ini KPWKM memaklumkan menterinya Datuk Seri Rina Harun telah mengarahkan agar lapan Depoh Simpanan Keperluan Bencana (DSKB) JKM bersedia dengan memastikan barangan bantuan keperluan asas bencana dan keperluan tambahan sentiasa mencukupi.

“Beliau juga menekankan bahawa persediaan ini penting supaya tidak berlaku sebarang kelewatan dalam usaha membantu mangsa bencana yang berada dalam kesusahan,” menurut kenyataan itu.

Kenyataan itu turut memaklumkan Rina telah membuat tinjauan dan pemantauan kesiapsiagaan DSKB JKM bagi Zon Tengah di Sungai Buloh hari ini. lapor Bernama.

JKM juga diarah membuat perolehan segera bagi menggantikan semula bekalan keperluan asas dan keperluan tambahan bencana memandangkan sebahagian besar stok di DSKB Sungai Buloh telah digunakan semasa bencana baru-baru ini.

KPWKM memaklumkan terdapat lapan DSKB di negara ini iaitu di Kedah, Selangor, Johor, Pahang, Terengganu, Kelantan, Sarawak dan Sabah selain 165 stor bencana negeri serta depoh mini dan 521 Stor Pangkalan Hadapan.

Menurut kenyataan itu, KPWKM menerusi JKM bersedia menambah sebanyak 500 PPS baharu di seluruh negara seiring keperluan pengurusan mangsa bencana yang lebih efektif serta sebagai tambahan kepada 5,809 PPS sedia ada yang mampu menempatkan 1.7 juta mangsa.

“Kementerian juga sedang mengenal pasti PPS bersesuaian untuk dijadikan Pangkalan Hadapan yang berfungsi sebagai stor dalam komuniti bagi menyimpan barangan asas untuk mempercepat proses agihan bantuan kepada mangsa bencana.

“Dalam hubungan ini, sebanyak 200 lagi Pangkalan Hadapan baharu ditubuhkan khususnya di negeri Selangor dan Johor,” menurut kenyataan itu.

Sehingga hari ini, terdapat 95 PPS yang masih beroperasi di enam negeri di seluruh negara yang menempatkan sebanyak 3,830 keluarga dan 12,758 mangsa bencana banjir dan tanah runtuh.

KPWKM juga telah dilantik sebagai Pengerusi Jawatankuasa Pemulihan Sosial yang ditubuhkan di bawah Pasukan Petugas Khas Operasi dan Pasca Banjir bagi membantu mengembalikan semangat dan memberikan sokongan psikososial kepada mangsa yang terkesan akibat bencana itu.


Victoria rekod kes tertinggi dalam tempoh setahun

Negeri Victoria di Australia melaporkan jumlah jangkitan Covid-19 hari ini adalah yang tertinggi dalam tempoh setahun dengan merekodkan 514 kes baharu, berbanding jangkitan tertinggi tahun lalu sebanyak 473 kes.

Angka itu diperoleh ketika vaksinasi dalam kalangan penduduknya terus meningkat, sekali gus memberi harapan untuk mencapai 70 peratus individu dewasa yang menerima sekurang-kurangnya satu dos vaksin, bagi membolehkan perintah sekatan dimansuhkan.

Victoria yang menempatkan bandar terbesarnya, Melbourne, dan Sydney di negeri New South Wales, menggerakkan program vaksinasi secara besar-besaran ketika Australia berdepan kekangan untuk mencegah penularan gelombang ketiga wabak Covid-19 yang didominasi varian Delta, menyebabkan hampir separuh daripada25 juta populasinya diletakkan di bawah perintah duduk di rumah.

Negeri itu menjangkakan mencapai sasaran 70 peratus penduduk dewasanya menerima sekurang-kurangnya satu dos suntikan, pada Jumaat, sebelum beberapa sekatan di Melbourne ditarik balik.

Melbourne dengan kira-kira lima juta populasi diletakkan buat kali keenam perintah sekatan dan penutupan, paling banyak berbanding bandar-bandar lain di Australia sejak pandemik Covid-19 menular tahun lalu.

Kadar jangkitan di Australia adalah antara yang terendah berbanding kebanyakan negara lain, apabila hanya merekodkan 80,000 kes positif dan 1,128 kematian.

Ini mendorong kerajaan untuk melonggarkan kebanyakan sekatan, dijangka bulan depan, setelah lebih ramai penduduknya menerima suntikan vaksin.

Menerusi pelan pembukaan semula negara itu, kerajaan Persekutuan menggesa semua negeri dan wilayah untuk mula ‘hidup bersama virus’ apabila sasaran 70 peratus individu dewasa menerima sekurang-kurangnya satu suntikan vaksin, manakala 80 peratus lagi melengkapkan dos masing-masing.

Setakat ini, sekitar 44 peratus daripada individu berusia 16 tahun ke atas telah menerima suntikan lengkap, manakala 69 peratus lagi menerima sekurang-kurangnya satu dos suntikan vaksin Covid-19.

Pegawai kesihatan di New South Wales, pusat pandemik Covid-19 di Australia pula meminta penduduknya supaya mendapatkan suntikan vaksin Covid-19 setelah mereka melaporkan 12 kematian baharu akibat virus tersebut, dengan 10 daripadanya adalah individu yang tidak diberi vaksin.

Sebanyak 1,351 kes dikesan di negeri itu, majoritinya di Sydney. Peritah berkurung waktu malam di Sydney 12 – pinggir bandar kota itu – berakhir hari ini. – Reuters


Malaysia, Singapura bincang isu iktiraf sijil vaksinasi Covid-19

Kerajaan Malaysia dan Singapura kini dalam usaha untuk mengiktiraf sijil vaksinasi Covid-19 masing-masing bagi memudahkan pergerakan rentas sempadan antara penduduk kedua-dua negara, kata Pengerusi Majlis Pemulihan Negara (MPN) Tan Sri Muhyiddin Yassin.

Menurutnya, beliau baru-baru ini telah berhubung dengan Perdana Menteri Singapura, Lee Hsien Loong bagi membincangkan perkara itu, dan pada dasarnya kerajaan Singapura bersetuju.

Katanya buat masa ini Singapura agak berhati-hati untuk membuka sempadan antarabangsanya kerana kes Covid-19 dan proses vaksinasi kedua-dua negara masih belum selesai.

“Rakyat Malaysia mahu ke Singapura dan (rakyat) mereka juga mahu ke sini. Ini kerana hubungan kedua-dua negara ini begitu rapat apabila ada sahaja urusan termasuk perniagaan yang berlaku setiap hari.

“Dan apabila ia (sempadan) tidak dapat dibuka, ia menjadi masalah besar,” katanya hari ini.

Sehingga kini aktiviti rentas sempadan kedua-dua negara yang dibenarkan hanyalah yang membabitkan lori dan treler yang dibenarkan, setelah mendapat suntikan vaksin di Singapura.

Muhyiddin berkata sekiranya perkara itu dapat diperhalusi dan mendapat persetujuan Singapura, ia akan turut membuka peluang perbincangan melibatkan sempadan di negara lain termasuk Thailand.

“Sekarang ini dalam mana-mana peringkat mesyuarat kita akan berbincang waktu sempadan negara kita, bila ia boleh dibuka, sama ada kepada pelancong luar mahu pun rakyat kita sendiri.

“Kita juga akan meneliti daripada data dan sains serta pandangan daripada pakar-pakar termasuk di peringkat Kementerian Kesihatan Malaysia, serta soal keselamatan sempadan di bawah Kementerian Dalam Negeri,” kata beliau.

Muhyiddin berkata demikian ketika ditanya sama ada isu rentas sempadan antara perkara-perkara yang akan dibincangkan pada mesyuarat MPN minggu hadapan.

Selain isu rentas sempadan beliau berkata isu pengangguran, termasuk dalam kalangan siswazah di negara ini turut menjadi antara intipati utama dalam mesyuarat MPN Isnin ini.

Muhyiddin berkata selain isu kekurangan pekerjaan, MPN juga akan membincangkan isu pengurangan gaji yang dialami pekerja di negara ini.

“Isu siswazah yang tidak mempunyai pekerjaan bukan masa pandemik sahaja, sebelum ni pun sudah wujud. Mungkin sekarang ini makin menekan dan apa yang kita sedang buat semasa saya dulu, kita lakukan inisiatif pekerjaan menerusi Majlis Pekerjaan Negara.

“Saya jangka Perdana Menteri Datuk Seri Ismail Sabri Yaakob akan meneruskan usaha ini untuk menjana seberapa banyak peluang pekerjaan yang mana dulu sasaran kita 500,000 peluang pekerjaan,” katanya.


204 mangsa banjir kilat di Batu Pahat masih ditempatkan di PPS

Seramai 204 mangsa banjir kilat di kawasan Sri Gading, dekat Batu Pahat masih ditempatkan di pusat pemindahan sementara (PPS) di Sekolah Menengah Kebangsaan (SMK) Sri Gading setakat pukul 8 pagi tadi.

Menurut kenyataan yang dikeluarkan oleh Jawatankuasa Pengurusan Bencana Daerah (JPBD) Batu Pahat, jumlah berkenaan membabitkan sebanyak 57 keluarga yang terlibat dalam bencana berkenaan, lapor Bernama.

JPBD memaklumkan PPS yang mula dibuka pada 1 tengah hari semalam itu, melibatkan mangsa dari Taman Sri Panchor, Kampung Sengkuang, Kampung Baru Sri Gading, Pekan Sri Gading dan Kampung Sri Tanjung.

Semalam, hujan lebat turun tanpa henti di daerah itu yang bermula pukul 1.30 pagi hingga 5.30 pagi dan bertembung dengan fenomena air pasang, mengakibatkan kawasan terlibat dinaiki air.

Selain itu, beberapa kemudahan di kawasan itu turut terjejas seperti Klinik Kesihatan Sri Gading dan Sekolah Kebangsaan (SK) Sri Gading.


Lokman bersalah kata ‘bodoh’, janji tak ulangi perbuatan di mahkamah

Mahkamah Tinggi Kuala Lumpur hari ini mendapati ahli UMNO Datuk Lokman Noor Adam telah melakukan penghinaan terhadap mahkamah selepas dia mengeluarkan perkataan “bodoh” semasa prosiding dijalankan, tetapi memberinya amaran terakhir tanpa memerintahkan sebarang hukuman terhadapnya.

Ini kerana Lokman memohon maaf kepada mahkamah selepas didapati bersalah.

Hakim Mahkamah Tinggi Datuk Collin Lawrence Sequerah memutuskan:

“Berdasarkan permohonan maaf tanpa syarat yang dikemukakan, mahkamah ini mengambil pandangan penghina telah membersihkan penghinaannya.

“Dalam keadaan itu, mahkamah mengeluarkan amaran terakhir bahawa insiden ini tidak akan berulang di sini dan oleh itu memberi alasan kepada pengkritik dan tiada tindakan lanjut akan diambil terhadapnya.”

Terdahulu, Lokman membuat permohonan maaf daripada kandang saksi yang menurutnya dilakukan “secara sukarela, dengan niat baik dan tanpa syarat” kepada mahkamah dan semua pihak yang terlibat.

“Saya berjanji akan memastikan perkara ini tidak akan berulang. Jika saya memasuki bilik mahkamah sekali lagi, saya akan mengikut peraturan mahkamah,” katanya.

Lokman telah diberikan notis tunjuk sebab kerana menghina oleh Hakim Sequerah kerana menghina seorang anggota polis secara lisan dalam kejadian ketika perbicaraan kes rasuah Presiden UMNO Datuk Seri Ahmad Zahid Hamidi..

Dalam prosiding hari ini (17 Ogos 2022) Lokman menjelaskan kepada mahkamah bahawa dia sedang mengambil nota semasa perbicaraan Zahid menggunakan aplikasi “Nota” pada telefonnya – yang dalam mod penerbangan – apabila anggota polis L/Kpl Walter mendekatinya untuk memberitahunya supaya tidak menggunakan peranti itu.

Tidak berpuas hati dengan teguran itu, Lokman berkata adalah “bodoh” untuknya tidak dibenarkan menggunakan telefonnya apabila orang lain dibenarkan menggunakan komputer riba.

Beliau berada di galeri awam untuk menunjukkan sokongan kepada Presiden UMNO yang sedang dibicarakan atas 47 pertuduhan – 12 untuk pecah amanah jenayah, lapan rasuah dan 27 pengubahan wang haram – melibatkan puluhan juta ringgit wang milik Yayasan Akalbudi.

Mahkamah membuat keputusan bahawa Lokman sememangnya melakukan penghinaan di hadapan mahkamah dan memberinya peluang untuk membersihkan penghinaan itu dengan memohon maaf.

Pendakwaan dikendalikan Timbalan Pendakwa Raya Izalina Abdullah manakala peguam K Balaguru dan S Velan mewakili Lokman.


Ringgit ditutup tinggi berbanding dolar AS pada Khamis, berikutan penurunan mata wang Amerika Syarikat (AS) itu selepas pengumuman kenaikan kadar faedah oleh Rizab Persekutuan (Fed) AS yang dijangkakan, kata seorang penganalisis.

Pada jam 6 petang, mata wang tempatan meningkat kepada 4.4515/4550 berbanding dolar AS daripada 4.4570/4590 pada Rabu.

Penganalisis Pasaran Kanan OANDA Asia Pasifik Jeffrey Halley berkata kenyataan yang kurang memihak kepada kadar faedah tinggi oleh Pengerusi Fed Jerome Powell mengenai kenaikan kadar mewujudkan sentimen kenaikan semalaman berikutan pasaran ekuiti mengambil kira inflasi dan kadar faedah pada paras tinggi.

“Dengan ekuiti yang meningkat, dolar AS meneruskan pembetulan penurunan, dijual dengan banyak dan indeksnya terus merosot di Asia.

“Bagaimanapun, mata wang Asia kebanyakannya dilihat sebagai tidak berubah hari ini,” katanya menurut Bernama.

Pada penutup dagangan, ringgit diniagakan kebanyakannya rendah berbanding sekumpulan mata wang utama.

Ringgit bagaimanapun merosot berbanding dolar Singapura kepada 3.2192/2222 daripada 3.2111/2130 pada Rabu, susut berbanding yen Jepun kepada 3.2865/2893 daripada 3.2614/2631 dan berkurangan berbanding pound kepada 5.4001/4044 daripada 5.3783/3807.

Bagaimanapun, mata wang tempatan meningkat berbanding euro kepada 4.5196/5232 daripada 4.5207/5228 pada Rabu.


Wanita dituduh dera kanak-kanak pengsan di kandang mahkamah

Prosiding Mahkamah Sesyen Georgetown hari ini dihentikan seketika selepas seorang wanita yang menghadapi pertuduhan kes mendera cucunya, rebah ketika berdiri di dalam kandang tertuduh semasa pertuduhan ke atasnya sedang dibacakan di hadapan hakim.

Bagaimanapun selepas kira-kira lima minit, mahkamah bersambung semula sebaik sahaja tertuduh, Rosnah V.S. Mydin, 48, mula pulih dan keadaan kesihatannya diperiksa oleh seorang doktor yang secara kebetulan berada di dalam mahkamah sama, lapor Bernama.

Rosnah, bagaimanapun mengaku tidak bersalah selepas pertuduhan dibacakan di hadapan Hakim Mazdi Badul Hamid.

Menurut kertas pertuduhan, sebagai seorang yang mempunyai pemeliharaan terhadap kanak-kanak itu, Rosnah telah menganiaya cucunya sehingga menyebabkan dia mengalami kecederaan fizikal.

Kesalahan itu didakwa dilakukan di sebuah kediaman di Flat Padang Tembak, daerah Timur Laut pada waktu siang bulan ini.

Dia didakwa mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen 31(1) akta sama yang membawa hukuman denda tidak melebihi RM50,000 atau penjara tidak melebihi 20 tahun atau kedua-duanya sekali, jika sabit kesalahan.

Kes dikendalikan Timbalan Pendakwa Raya, Wan Amira Ruzaini Wan Abdul Razak manakala tertuduh tidak diwakili peguam.

Mahkamah membenarkan tertuduh diikat jamin RM10,000 dengan seorang penjamin berserta tiga syarat tambahan iaitu perlu melaporkan diri di balai polis berdekatan setiap bulan sehingga perbicaraan selesai, menyerahkan pasport kepada mahkamah dan tidak dibenarkan mengganggu saksi perbicaraan.

Mazdi menetapkan sebutan semula kes pada 30 Mei untuk serahan dokumen serta supaya tertuduh melantik peguam.


Selepas umum Kabinet, Zahid baharu keluar hospital adakan mesyuarat MT

Presiden UMNO, Datuk Seri Ahmad Zahid Hamidi yang baharu dibenarkan keluar dari hospital mengadakan Mesyuarat Majlis Tertinggi (MT) UMNO malam ini sebaik pengumuman barisan Kabinet baharu oleh Perdana Menteri Datuk Seri Ismail Sabri Yaakob awal hari ini.

Zahid dimasukkan hospital bagi merawat sakit belakangnya dan tidak dapat menghadiri perbicaraan kes mahkamahnya pada 25 Ogos lalu; beliau yang juga Ahli Parlimen Bagan Datuk berdepan 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.

Sumber dalaman UMNO memberitahu Agenda Daily Zahid mempengerusikan mesyuarat malam ini dengan dihadiri beberapa pemimpin kanan parti yang lain.

Beberapa Ahli MT dilihat memasuki ibu pejabat UMNO sekitar jam 8.30 malam tadi, antara yang hadir Naib Presiden Datuk Seri Khaled Nordin, Datuk Seri Shamsul Anuar Nasarah, Datuk Seri Tajuddin Abd Rahman, Datuk Seri Azeez Rahim dan Datuk Seri Puad Zarkashi.

Untuk rekod, hanya dua Menteri dari kem Zahid dilantik dalam Kabinet baharu hari ini.

Dua Ahli Parlimen (MP) UMNO, Tan Sri Noh Omar dan Datuk Seri Noraini Ahmad yang berada dalam kem Zahid dilantik menjadi Menteri penuh, malah nama Timbalan Presiden, Datuk Seri Mohamad Hasan dan Naib Presiden, Khaled tidak tersenarai dalam barisan kerajaan diumumkan hari ini.

Ismail Sabri hari ini mengumumkan barisan kerajaannya dengan mengekalkan jumlah 31 kementerian merangkumi 31 Menteri dan 38 Timbalan Menteri dengan keseluruhan berjumlah 70 orang termasuk Perdana Menteri.

Selain itu, terdapat kementerian masih kekal mempunyai dua Timbalan Menteri antaranya Kementerian Kewangan, Kementerian Pendidikan, Kementerian Kesihatan serta Kementerian Perusahaan, Perladangan dan Komoditi.

Dalam pada itu, Ismail Sabri berkata, barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur.


Pengadu kes gangguan seksual kata Ebit Lew ‘orang besar’: Saksi

Saksi pendakwaan kes gangguan seksual membabitkan pendakwah terkenal Ebit Lew, memberitahu mahkamah bahawa pengadu kes itu pada mulanya enggan membuat laporan polis kerana menganggap dirinya sebagai ‘orang kecil’ dan tertuduh pula ‘orang besar’.

Mohd Fairuz Abu, seorang pakar motivasi yang menjadi saksi pertama pihak pendakwaan berkata, dia sebelum ini juga menerima puluhan mesej menerusi aplikasi WhatsApp daripada individu yang mengadu menjadi mangsa gangguan seksual, termasuk yang dilakukan tertuduh.

“Salah seorang individu yang hubungi saya adalah pengadu (identiti tidak boleh didedahkan) pada jam 11.04 malam 26 Julai 2021…ada juga mangsa lain yang mengadu menjadi mangsa gangguan seksual Ebit Lew, tetapi mereka tidak meletakkan nama mereka kerana takut dan tidak berani tampil ke depan.

“Pada awalnya ‘pengadu’ (identiti tidak didedahkan) bertanya siapa individu yang saya maksudkan dalam ‘posting’ (di Facebook).

“Bila saya menyebut berkaitan Ebit Lew, maka pengadu terus berkongsi tangkap layar perbualan Ebit Lew dengan beliau, juga menghantar gambar kemaluan yang diberikan oleh Ebit Lew melalui WhatsApp,” katanya memetik laporan BH, hari ini.

Beliau berkata demikian ketika menjawab soalan Timbalan Pendakwa Raya Zahida Zakaria di hadapan Majistret Nur Asyraf Zolhani.

Fairuz juga memberitahu mahkamah dia kemudian menasihatkan pengadu membuat laporan polis, namun pengadu takut kerana menganggap dirinya hanya ‘orang kecil’ dan Ebit Lew sebagai ‘orang besar’.

“Saya katakan kepada ‘pengadu’ (nama tidak didedahkan), jika ruang dan peluang ini tidak digunakan untuk membuat laporan polis, maka bayangkan berapa ramai lagi yang akan diganggu secara seksual oleh Ebit Lew,” katanya.

Jawapan saksi itu kemudian dibantah peguam Ram Singh yang mewakili tertuduh kerana berpendapat jawapan “bayangkan berapa ramai lagi yang akan diganggu oleh Ebit Lew” bersifat tuduhan yang tidak mempunyai bukti.

“Jawapan itu tidak boleh direkodkan kecuali dia ada bukti laporan polis,” katanya.

Bagaimanapun, Zahida membalas bantahan Ram Singh dengan menyatakan apa yang dikatakan saksi adalah perbualan antara dia dengan pengadu.

Tambah Fairuz lagi, laporan polis akhirnya dibuat tertuduh dan dia sendiri juga dipanggil untuk memberi keterangan.

“Saya juga dipanggil untuk jadi saksi bagi diambil kenyataan oleh polis dan telefon (jenis) OnePlus saya juga telah diberikan kepada polis,” katanya.

Ebit Lew, 37, atau nama penuhnya Ebit Irawan Ibrahim Lew menghadapi 11 pertuduhan, antaranya didakwa mengaibkan kehormatan seorang wanita dengan menghantar gambar dan perkataan lucah ke nombor telefon mangsa melalui aplikasi WhatsApp antara Mac dan Jun tahun lalu.

Dia didakwa mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya bagi setiap pertuduhan.


Saya tolak tawaran Anwar untuk jadi menteri, kata Gobind

Tawaran jawatan menteri yang dibuat Datuk Seri Anwar Ibrahim ditolak, kata veteran DAP, Gobind Singh Deo.

Ahli Parlimen Damansara itu mengakui menerima tawaran daripada Perdana Menteri (PM) kerajaan Pakatan Harapan (PH)-UMNO itu namun menolaknya, tetapi ia tidak mempunyai kaitan dengan lantikan anak murid Anwar, Datuk Seri Ahmad Zahid Hamidi sebagai Timbalan Perdana Menteri (TPM).

“Namun, setelah mempertimbangkannya, saya memberitahunya yang saya tak dapat berbuat demikian dan saya akan memberi tumpuan kepada peranan sebagai Ahli Parlimen, dan membantu kerajaan dengan apa saja cara yang saya boleh lakukan.

“Saya ingin mengucapkan terima kasih kepadanya kerana menawarkan saya untuk menjadi sebahagian Kabinetnya. Sekali lagi saya menyatakan saya sepenuhnya yakin terhadap kepimpinannya dan dia akan berjaya membawa Malaysia ke tahap lebih tinggi,” kata Gobind dalam satu kenyataan hari ini.

Anwar semalam mengumumkan lantikan Zahid sebagai TPM yang diketahui umum terdiri daripada kluster mahkamah sedang berdepan pendakwaan sehingga menerima kecaman daripada rakyat yang membidasnya sebagai tidak berprinsip dan pentingkan diri semata-mata.

Ketika dihubungi portal Malaysiakini, Gobind menyangkal keengganannya untuk menyertai kabinet ada kaitan dengan Zahid sebagai TPM.

Ketika ditanya berkenaan perkara itu, Gobind menjawab: “Tidak benar, ada sebab lain kepada keputusan ini dibuat. Setakat itu jawapan saya (I will leave it at that).”

Untuk rekod, Gobind dilantik Menteri Multimeda dan Komunikasi ketika pentadbiran PH pada 2018.


Dewan Rakyat: MP UMNO bidas menteri UMNO isu banjir di KL

Ahli Parlimen Kinabatangan (UMNO) Datuk Seri Bung Moktar Radin membidas menteri daripada parti sama dengannya sambil mengatakan jawapan diberikan pada sidang Dewan Rakyat hari ini sama seperti 15 tahun lalu.

Beliau mengeluarkan kenyataan sedemikian ketika mengulas jawapan Menteri Wilayah Persekutuan Datuk Seri Shahidan Kassim berhubung pelan jangka panjang dan pendek bagi mengatasi masalah banjir di Kuala Lumpur.

Terdahulu, Shahidan berkata langkah tebatan banjir baharu telah membantu imengelak banjir kilat di ibu kota walaupun hujan luar biasa berlaku tiga kali selepas banjir 25 April lalu.

Menurutnya langkah tebatan banjir itu termasuk rancangan segera, jangka pendek, jangka sederhana dan panjang, yang sebahagian besarnya melibatkan Majlis Bandaraya Kuala Lumpur (DBKL).

“Tindakan segera yang diambil di kawasan banjir kilat termasuk menaik taraf longkang scupper, kerja-kerja mengorek kelodak, serta kerja-kerja penyelenggaraan kolam tampung banjir, sungai dan parit saliran utama.

“Selain itu, beg pasir telah diletakkan di kawasan aras rendah bagi menghalang air daripada melimpah.

“Kita juga telah meningkatkan penyeliaan dan penyebaran trafik di kawasan panas banjir kilat, dengan menempatkan jentera, pegawai dan lebih 100 warden trafik Majlis Bandaraya Kuala Lumpur (DBKL),” kata Shahidan.

Bagaimanapun, Bung Moktar tidak puas hati dan meminta jawapan sebenar bagi menjamin keadaan tersebut tidak lagi berulang.

“Jawapan sebegitu saya dengar 15 tahun lalu sudah. Tetapi Kuala lumpur banjir juga. Walaupun saya di Kinabatangan, tetapi saya pun ada rumah di Kuala Lumpur.

“Sidang dewan di Kuala Lumpur, apa jaminan menteri dan kerajaan yang Kuala Lumpur tidak banjir-banjir? Berapa peruntukan yang diperlukan untuk menjadikan Kuala Lumpur sebagai bandar yang terhebat di dunia ini, saya mahu jaminan dia.

“Jangan jawapan balik-balik itu sahaja, tetapi tidak selesai,” katanya di Dewan Rakyat.

Bagaimanapun, Shahidan memberitahu bahawa bukan beliau yang memberi jawapan 15 tahun lalu.


Tak bertanding PRN, Muhyiddin mempunyai banyak masa tumpu pengurusan jentera

Keputusan Presiden Bersatu, Tan Sri Muhyiddin Yassin tidak bertanding Pilihan Raya Negeri (PRN) Johor akan memberinya banyak lebih masa untuk menumpukan kepada aspek pengurusan jentera parti bagi menghadapi UMNO dan Barisan Nasional (BN).

Muhyiddin yang juga Pengerusi Perikatan Nasional (PN) semalam mengumumkan keputusan untuk tidak mempertahankan kerusi Dewan Undangan Negeri (DUN) Gambir yang disandangnya selepas menang semasa Pilihan Raya Umum Ke-4 lalu.

Ketua Penerangan Bersatu Johor, Mohd Solihan Badri menjelaskan pengalaman yang dimiliki Muhyiddin dalam arena politik akan dapat dicurahkan sebaiknya kepada calon-calon yang akan bertanding dalam PRN Johor nanti.

“Bersatu Johor yakin, sebagai ahli politik dan pemimpin parti yang berpengalaman mengarahkan pengurusan pilihan raya kecil, PRN serta PRU, YB Tan Sri Muhyiddin mampu memberi kemenangan kepada calon-calon PN dalam PRN ini.

“Jadi inilah kesan positif tindakan YB Tan Sri Muhyiddin kepada Bersatu Johor dan akhirnya meraih kemenangan pada PRN Johor dan seterusnya pada PRU ke-15,” katanya dalam satu kenyataan.

Apabila tidak terikat sebagai calon dalam PRN, Solihan berkata Muhyiddin akan dapat fokus sepenuhnya dalam menguruskan jentera parti bagi menghadapi saingan semasa PRN Johor nanti.

“Tanpa terikat sebagai calon, mantan perdana menteri ke-8 itu boleh memberi fokus sepenuhnya tugas pengurusan dan operasi jentera PN di seluruh Johor.

“Muhyiddin berpendirian, dominasi kerajaan BN mesti ditamatkan dan UMNO yang menjadi teras gabungan itu tidak lagi mampu bangkit selama-lamanya selepas PRU-15 akan datang,” katanya lagi.

Dewan Undangan Negeri Johor dibubarkan pada 22 Jan, memberi laluan kepada pilihan raya baru diadakan dalam tempoh 60 hari.

Suruhanjaya Pilihan Raya (SPR) akan bermesyuarat pada 9 Feb untuk memutuskan tarikh penting bagi pilihan raya termasuk tarikh pengundian


Semua Bahagian sokong Ismail Sabri jadi PM, kedudukan Zahid masih selamat?

Selepas semua UMNO Bahagian membuat usul untuk mencalonkan Datuk Seri Ismail Sabri Yaakob sebagai calon Perdana Menteri ke-10, kini timbul persoalan adakah kedudukan jawatan Presiden UMNO yang disandang Datuk Seri Ahmad Zahid Hamidi masih selamat selepas Pilihan Raya Umum Ke-15 (PRU-15).

Umum mengetahui UMNO sebelum ini telah menangguhkan pemilihan partinya sehingga selesai PRU-15 nanti dengan alasan bagi mengelakkan perpecahan dalaman dan menumpukan kepada gerak kerja kempen jentera parti.

Bagaimanapun jika Ismail Sabri menjadi PM sekali lagi selepas memenangi PRU15, sudah semestinya kedudukan Zahid bakal tergugat memandangkan kredit pasti banyak diberikan kepada Naib Presiden UMNO itu kerana berjaya membawa kemenangan kepada Barisan Nasional (BN).

Ramai pimpinan UMNO yang menepis dakwaan wujudnya masalah antara orang nombor satu parti itu dengan orang nombor satu negara itu, malah Ismail Sabri sendiri berulang kali menegaskan hubungannya dengan Zahid baik-baik sahaja.

Malah semalam beliau sekali lagi memberi amaran kepada sesiapa yang cuba memecahbelahkan hubungannya dengan Zahid.

Menyentuh soal sokongan terhadap Ismail Sabri itu, Naib Presiden UMNO, Datuk Seri Mahdzir Khalid menegaskan tiada arahan dikeluarkan oleh mana-mana pimpinan sebaliknya ia inisiatif bahagian masing-masing.

Selain itu, Setiausaha Agung UMNO, Datuk Seri Ahmad Maslan turut dilaporkan berkata sokongan kepada Ismail Sabri adalah supaya solidariti antara presiden mentadbir parti dan perdana menteri memimpin kerajaan dapat dilihat baik dan harmoni.

Katanya perkara itu merupakan keputusan dalam mesyuarat MT UMNO sebelum ini malah Zahid mengulangi perkara itu dalam ucapannya pada Mesyuarat Perwakilan UMNO Bagan Datuk, semalam.


[TERKINI] Nahas LRT: 47 penumpang parah, 166 cedera ringan

Dua tren Transit Aliran Ringan (LRT) berlanggar di dalam terowong antara stesen Kampung Baru dan KLCC malam tadi menyebabkan sekurang-kurangnya 47 penumpang parah, manakala 166 lagi cedera ringan.

Ketua Polis Daerah Dang Wangi Asisten Komosioner Mohamad Zainal Abdullah ketika mengesahkan kejadian itu berkata, penumpang yang cedera dihantar ke Hospital Kuala Lumpur dan beberapa hospital lain di Lembah Klang untuk rawatan lanjut.

Beliau mengesahkan terdapat 213 penumpang dalam tren yang berlanggar dengan sebuah tren lain di laluan berkenaan malam tadi.

“Kejadian dilapor berlaku kira-kira jam 8.45 malam tadi di dalam terowong membabitkan sebuah tren yang rosak dan sedang dipandu uji,” katanya yang turut berada di tempat kejadian.

Beberapa penumpang cedera setelah terpelanting dari tempat duduk di dalam tren LRT, malam tadi.

Terdahulu beberapa video tular di media sosial menunjukkan penumpang di dalam tren berkenaan yang terbaring mengerang kesakitan akibat cedera di kepala.

Sesetengah penumpang dilaporkan terpelanting dari tempat duduk, dan ada yang cedera parah di kepala akibat terhantuk pada cermin kaca.

RapidKL memaklumkan tren LRT yang terbabit dalam kemalangan itu melibatkan tren nombor 40 dan 81. Bagaimanapun, pihak berkaitan tidak memaklumkan secara terperinci bagaimana nahas boleh berlaku.

“Pasukan kami telah digerakkan bagi memberi pertolongan dan bantuan menyelamat ketika ini, harap semua bertenang dan mengikut segala arahan,” kata kenyataan RapidKL di twitternya malam tadi.

Prasarana Malaysia Berhad dalam kenyataan malam ini mengesahkan kejadian itu dan memaklumkan trennya bernombor 40 dan 81 terlibat dalam satu insiden dan pasukannya sedang menguruskan bantuan dan kerja-kerja menyelamat.

“Sila bertenang dan patuhi segala arahan. Kami memohon maaf atas segala kebimbangan dan kerisauan. Pihak kami sedang berusaha secepat mungkin untuk memberi bantuan dan mengawal keadaan,” menurut kenyataan itu.


Tiga individu termasuk polis ditahan minta rasuah RM100,000

Tiga individu termasuk dua pegawai polis ditahan Suruhanjaya Pencegahan Rasuah Malaysia (SPRM) kerana disyaki meminta rasuah berjumlah RM100,000 daripada seorang pegawai polis bagi menutup kes disiasat SPRM.

Menurut sumber, dua pegawai polis berpangkat Inspektor dan Sarjan berusia 30-an serta seorang pengurus pentadbiran syarikat ditahan secara berasingan di sekitar Kuala Lumpur semalam, lapor Bernama.

Sumber berkata pengurus itu ditahan ketika menerima wang rasuah berjumlah RM50,000 iaitu sebahagian daripada jumlah yang diminta daripada mangsa.

“Pengurus pentadbiran syarikat itu berperanan sebagai orang tengah bagi meminta dan menerima wang rasuah,” katanya.

Sumber berkata pengurus tersebut kini direman selama empat hari bermula semalam hingga Isnin depan setelah SPRM mengemukakan permohonan di Mahkamah Majistret di sini semalam.

Bagaimanapun, kedua-dua pegawai polis telah dibebaskan setelah keterangan mereka diambil.

Pengarah Kanan Bahagian Siasatan SPRM Datuk Seri Hishamuddin Hashim ketika dihubungi mengesahkan penahanan itu dan kes disiasat mengikut Seksyen 16(a)(A) Akta SPRM 2009.


Pemandu treler direman 4 hari

Pemandu treler yang ditahan bagi membantu siasatan kemalangan maut di KM245.2 Lebuhraya Utara Selatan arah Utara, dekat Kuala Kangsar tengah malam tadi direman selama empat hari mulai hari ini.

Ketua Polis Daerah Kuala Kangsar ACP Omar Bakhtiar Yaacob berkata reman ke atas pemandu berumur 28 tahun sehingga Ahad ini dibuat untuk membolehkan siasatan lanjut dijalankan di bawah Seksyen 41(1) Akta Pengangkutan Jalan 1987.

“Siasatan polis mendapati pemandu treler itu mempunyai 22 saman.

“Daripada jumlah itu, 21 saman telah dibayar termasuk lapan saman kesalahan pandu laju,” katanya ketika dihubungi Bernama hari ini.

Dalam kemalangan itu, lima mangsa yang rentung merupakan pelajar Universiti Sultan Azlan Shah (USAS) yang juga rakan serumah.

Mereka ialah Muhammad Nasrun Aidol Munir Akbar, 22, yang memandu kereta, Ahmad Naim Najmi Ahmad Hafizan, 21, penumpang hadapan, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23, yang duduk di bahagian penunpang belakang.

Siasatan awal polis mendapati kemalangan berlaku apabila treler yang membawa muatan mozek datang dari arah selatan menghala ke utara sedang memandu di lorong kanan disebabkan lorong kiri laluan dari KM246 hingga 244.4 ditutup bagi penyelenggaraan jalan.

Pada masa sama, kereta jenis Honda City dinaiki kelima-lima pelajar itu sedang mengekori di belakang treler berkenaan dengan memperlahankan kenderaan namun dengan secara tiba-tiba datang treler membawa muatan besi pagar yang memandu dari arah sama di belakang kereta itu tidak sempat membrek dan mengelak lalu telah merempuh bahagian belakang kenderaan itu.

Treler itu kemudian menyeretnya ke hadapan sehingga melanggar bahagian belakang treler muatan mozek berkenaan.


Bukan semua permohonan lesen bagi B40 akan ditanggung kerajaan: Loke

Kerajaan tidak akan menanggung semua permohonan lesen kenderaan bagi golongan B40 seperti yang diumumkan dalam Bajet 2023 yang lalu.

Pengumuman dalam Bajet 2023 lalu hanya melibatkan permohonan yang benar-benar berdepan kesulitan kewangan untuk mendapatkan lesen motosikal Kelas B2 dan lesen teksi, bas serta e-hailing, kata Menteri Pengangkutan Anthony Loke.

Jelasnya, individu daripada kategori itu yang berdepan kesulitan dari segi keupayaan kewangan sahaja, akan dipertimbangkan untuk menerima manfaat program berkenaan.

Bagaimanapun, katanya mekanisme dan syarat itu akan diperincikan terlebih dahulu sebelum pengumuman dibuat.

“Yang pertamanya, bukan kita dapat tanggung untuk semua…sudah tentu kita tidak dapat tanggung semua. Yang dimaksudkan ialah mungkin kita ada program, inisiatif di mana kita memberikan bantuan untuk mengambil lesen ini kepada golongan B40 dan juga untuk pemandu yang ingin mendapatkan PSV (Lesen Vokasional Kenderaan) dan GDL (Lesen Perdagangan).

“Itu yang sedang kita akan bangunkan dari segi mekanismenya dan akan diumumkan bagaimana untuk memohon dan sebagainya,” katanya dipetik laporan BH.

Dalam pada itu, Loke berkata bagi program tersebut Kementerian Pengangkutan diberi peruntukan sebanyak RM4 juta dan hanya mereka yang benar-benar layak akan dipertimbangkan permohonan.

“Ada peruntukan lebih RM4 juta untuk kita menampung perbelanjaan untuk membantu khususnya golongan B40 tetapi sudah tentunya bermaksud tidak semua orang yang mengambil lesen memandu akan dapat ditampung oleh kerajaan. Itu tak dapat kita buat.

“Yang paling penting ialah sudah tentu golongan sasar kita ialah golongan B40 di mana ada kekangan kewangan. Kita akan cuba perincikan bayaran bantuan tersebut,” katanya dipetik laporan BH.

Beliau berkata demikan ketika diwawancara dalam program Ruang Bicara bertajuk Belanjawan 2023: Manfaat Sektor Pengangkutan yang disiarkan secara langsung menerusi saluran BernamaTV malam ini.

Pada pembentangan Belanjawan 2023, Perdana Menteri, Datuk Seri Anwar Ibrahim, mengumumkan bahawa kerajaan menerusi program MyPSV bersetuju menanggung bayaran bagi mendapatkan lesen teksi, bas dan e-hailing bagi membantu kumpulan B40, khususnya dalam kalangan belia.


Ada kes rasuah libatkan pembelian peralatan berkaitan Covid-19: SPRM

Suruhanjaya Pencegahan Rasuah Malaysia (SPRM) mengesan beberapa pembelian yang melibatkan sektor perkhidmatan kesihatan negara ini ketika pandemik Covid-19 melanda, terpalit dengan rasuah.

Ketua Pesuruhjaya SPRM Tan Sri Azam Baki berkata perbuatan itu menunjukkan ada individu yang tidak bertanggungjawab mengambil kesempatan untuk membuat wang haram dalam pada orang ramai berdepan dengan kesakitan.

Beliau berkata, banyak negara menghulurkan bantuan ekonomi dan membuat pembelian perubatan peralatan atau perubatan melalui tabung kecemasan.

Bagaimanapun apa yang menyedihkan, walaupun pandemik dan negara dalam keadaan kecemasan, beberapa pembelian ini terpalit dengan kes rasuah.

“Ini menunjukkan terdapat individu tidak bertanggungjawab mengambil kesempatan membuat wang haram daripada kesakitan dan kemalangan orang ramai.

“Siasatan dilakukan SPRM berhubung Covid-19, termasuk rasuah dalam perolehan perkhidmatan perubatan; penyalahgunaan kuasa dalam mengalihkan bantuan bantuan dan pakej rangsangan.

“Selain itu ia turut membabitkan penipuan yang berkaitan dengan peralatan perlindungan perubatan yang dipalsukan (pelitup muka, sarung tangan dan lain-lain) dari segi kuantiti dan kualiti peralatan perubatan yang lebih rendah serta rasuah pegawai penguat kuasa dalam barisan penguatkuasaan ketika Perintah Kawalan Pergerakan (PKP),” katanya memetik laporan BH.

Beliau mendedahkan perkara itu ketika menyampaikan ucaptama Forum Anti Rasuah Malaysia kali ketiga yang berlangsung di Putrajaya, hari ini.

Azam berkata, SPRM membuka sebanyak 376 kertas siasatan membabitkan 415 tangkapan berkaitan jenayah rasuah mengikut Akta Penggubahan Wang Haram dan Kanun Keseksaan dalam tempoh empat bulan pertama tahun ini.

Katanya, suku pertama tahun ini juga turut menyaksikan sebanyak RM12.58 juta aset dirampas, manakala RM59 juta lagi dilucut hak.

“Sepanjang tahun lalu, sebanyak 829 kertas siasatan dibuka SPRM dan daripada jumlah itu, sejumlah 851 tangkapan dibuat dengan nilai aset dirampas adalah sebanyak RM162 juta manakala RM5.13 bilion dilucut hak.

“SPRM akan terus mempergiatkan fungsi suruhanjaya ini untuk membanteras aktiviti rasuah dan penyelewengan malah kita mencari pelbagai cara untuk memerangi rasuah yang kini semakin rumit kerana tipoligi dan modus operandi dipertingkatkan.

“Sebagai contoh, sebelum ini SPRM perlu mendapatkan bantuan Jabatan Imigresen untuk menumpaskan sindiket yang menggodam sistem imigresen bagi mengeluarkan pas untuk pelawat dan pekerja sementara palsu,” katanya.

Beliau berkata, seramai 12 individu termasuk pegawai imigresen ditahan dalam operasi secara besar-besaran terhadap 22 lokasi di Kuala Lumpur, termasuk 147 akaun bank dengan baki berjumlah RM10 juta dibekukan, hartanah bernilai RM11.87 juta dan 66 kenderaan bernilai RM13 juta dirampas,” katanya.

Azam mendedahkan, kegiatan rasuah itu sudah berlarutan sejak lima tahun lalu sehingga menyebabkan kerajaan kehilangan kutipan hasil yang maksimum.


Desak tamatkan MoU, PRU segera kerana nak elak kes mahkamah: Nazri

Veteran UMNO, Datuk Seri Nazri Aziz mengakui terdapat kepentingan peribadi dikalangan pemimpin utama parti sebagai punca wujud desakan ditamatkan memorandum persefahaman (MoU) dengan pembangkang dan mengadakan pilihan raya umum (PRU) segera.

Ahli Parlimen Padang Rengas itu berkata UMNO sebenarnya menentang MoU tersebut dan bukannya pembangkang, ia sesuatu yang membimbangkan kerana dilihat memusuhi kerajaan yang dipimpin Perdana Menteri Datuk Seri Ismail Sabri Yaakob.

“Yang menentang MoU bukanlah dari pihak pembangkang. Tetapi dalam parti kami. Mereka yang dalam UMNO.

“Saya bimbang tentang UMNO. Tidak bimbang tentang PAS atau Bersatu. UMNO adalah musuh terbesar kita pada masa ini,” katanya dipetik dalam portal MalaysiaNow semasa satu forum di Singapura hari ini.

Menurut Nazri lagi, desakan untuk menamatkan MoU dan menyegerakan PRU-15 datang daripada pemimpin UMNO yang terpalit dengan kes mahkamah kerana mahu menyelamatkan diri daripada dijatuhi hukuman.

“Tetapi (desakan batalkan MoU dan segerakan PRU-15) datang dari parti saya sendiri, kenapa? Kepentingan peribadi. Nak elak kes mahkamah.

“Apa yang akan berlaku kepada mereka jika mahkamah mendapati mereka bersalah? Ini memalukan dan tidak masuk akal,” katanya lagi.

Presiden UMNO Datuk Seri Ahmad Zahid Hamidi bersama rakannya, Datuk Seri Najib Razak ketika ini sedang berdepan pendakwaan dan sedang dibicarakan di mahkamah.

Untuk rekod, Najib sudah disabitkan hukumannya berhubung kes rasuah dana SRC International Sdn Bhd dan kini sedang diperingkat terakhir proses rayuan di Mahkamah Persekutuan.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Zahid juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan PRU-15 diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.


Bintang tinju Filipina umum bertanding jawatan Presiden

Jaguh tinju, Manny Pacquiao mengumumkan keputusannya untuk bertanding dalam pemilihan Presiden Filipina tahun depan bagi mencabar Rodrigo Duterte yang didakwa gagal dalam pentadbirannya melawan rasuah.

Pencalonan tersebut diumumkan rakan parti komponen, PDP-Laban semasa perhimpunan tahunan yang berlangsung hari ini, ia turut dihadiri Pacquiao.

Pengumuman itu dibuat sehari selepas Duterte diumum oleh partinya sebagai calon untuk jawatan Naib Presiden sementara pembantunya pula, Senator Christopher “Bong” Go sebagai calon Presiden menggantikannya.

Pacquiao, 42, bakal memberikan saingan sengit kepada rancangan Duterte yang mahu calon penggantinya menang dalam pemilihan nanti.

“Saya seorang pejuang dan sentiasa menjadi pejuang, di dalam dan di luar gelanggang,” kata Pacquiao semasa menghadiri perhimpunan tersebut hari ini.

“Sepanjang hidup saya, saya tidak mundur dari perlawanan. Tidak ada yang mustahil jika ditakdirkan oleh Tuhan,” katanya lagi.

Pencalonan Pacquiao dilihat penganalisis sebagai ancaman terhadap calon yang ingin diletak Duterte pada 2022.

Petinju itu dijangkakan dapat memecah undi disebelah pulau selatan dimana kedua-dua mereka berasal dari situ, ia mungkin membuka peluang kepada tokoh pembangkang.

Penyokong Pacquiao tidak menyokong cadangan yang dikemukakan Duterte.

Mengikut Perlembagaan, Duterte dilarang daripada mencalonkan dirinya untuk penggal kedua enam tahun sebagai Presiden.


Bukan saya tentukan calon bertanding di Arau, kata Shahidan

Satu sahaja nama bagi calon Parlimen Arau yang dihantar kepada UMNO Pusat untuk dipertimbangkan, iaitu penyandangnya Datuk Seri Shahidan Kassim.

Keputusan meletak satu sahaja nama tersebut diputuskan Jawatankuasa UMNO Bahagian Arau tersebut dan bukan ditentukan oleh dirinya, kata Shahidan yang menyerah kepada Majlis Tertinggi untuk membuat keputusan berhubung isu calon yang akan bertanding pada pilihan raya umum ke-15 (PRU-15).

“Bukan saya tentukan, pilihan jawatan kuasa bahagian. Kalau ada pilihan lain (calon Parlimen Arau) boleh kemukakan. Tengoklah apa yang diputuskan Majlis Tertinggi parti,” katanya dipetik laporan Utusan Malaysia.

Jelasnya, UMNO Bahagian Arau sudah menghantar senarai nama calon tersebut di peringkat UMNO pusat dan perhubungan negeri.

Shahidan sebelum ini dilaporkan berkata, Parlimen tersebut merupakan kawasan menang yang tidak perlu direbutkan.

Katanya, beliau cukup bersemangat dalam menghadapi PRU-15 dan yakin mendapat kemenangan cemerlang di kawasan tersebut.

Untuk rekod, Shahidan yang cukup sinonim di kawasan Parlimen Arau menguasai Parlimen tersebut pada pilihan raya 1986, 1990, 2013 dan 2018.

Mengulas lanjut, Shahidan berkata, di setiap kerusi Dewan Undangan Negeri (DUN) di Arau pula, terdapat beberapa nama dicadangkan untuk diserahkan kepada UMNO pusat.

“Calon yang diketengahkan itu adalah yang mampu menang memandangkan pilihan raya kali dilihat sangat mencabar,” katanya.


Nahas pesawat di Cameroon ragut semua nyawa penumpang

Tiada mangsa terselamat ditemui selepas sebuah pesawat kecil yang membawa 11 orang terhempas di hutan di wilayah Pusat Cameroon pada Rabu, lapor Xinhua, memetik media rasmi CRTV.

Menurut pegawai Akbert Nagan dari Sanaga di wilayah tengah, tiada mangsa terselamat ditemui di bahagian Bibey, ciap CRTV di Twitter petang Khamis, menurut laporan Bernama.

Pesawat dengan 9 penumpang dan 2 anak kapal itu dalam perjalanan dari ibu kota Yaounde ke stesen pam di Dompta di wilayah Utara negara itu, apabila ia terputus hubungan dengan kawalan trafik udara, menurut kenyataan media Syarikat Pengangkutan Minyak Cameroon.

Mangsa adalah pekerja syarikat minyak yang menyelenggara saluran paip hidrokarbon antara Cameroon dan Chad yang berjiran.

Media tempatan mengaitkan punca nahas itu berpunca daripada puting beliung.


Surat terbuka buat Yusuf Azmi dari bumi Gaza

Ke hadapan kekanda Yusuf Azmi,

Saya teringat semasa berada di universiti saya ke pondok Baitul Qurra’ di Melaka untuk menadah sedikit ilmu bersama Tuan Guru Zulkifli Ismail.

Tuan Guru Zulkifli (TG) kalau yang pernah berguru dengannya akan tahu bahawa beliau sangat berlemah-lembut tetapi bila naik marah, boleh kecut perut dibuatnya.

Satu malam, kami balik dari kuliah di sebuah surau dan beliau memandu kereta. Tiba-tiba sebuah kereta lain memotong kereta TG dengan tergesa-gesa dan laju sehingga menyebabkan kereta TG hampir hilang kawalan.

Muka TG merah menyala dan beliau memecut keretanya dengan laju, cuba untuk mengejar kenderaan pemandu biadab tadi.

Sampai di sebuah persimpangan, kenderaan tadi hilang daripada pandangan dan TG terpaksa mematahkan niatnya mengejar pemandu tersebut. Beliau memandang ke arah saya yang nampak kaget dengan perubahan mengejut pada perwatakan beliau, lalu beliau menyebutkan:

“Dalam perwatakan kita sebagai Muslim kita tak boleh hanya ada watak Abu Bakar yang lemah-lembut dan cepat menangis. Kita kena ada juga perwatakan Umar yang garang sampaikan musuh takut untuk memijak kita.”

Saya mengangguk faham.

Saya mengikuti perjuangan tuan sejak awal, bagaimana tuan bersuara terhadap penipuan syarikat pinjaman Along, menentang penghinaan ke atas agama dan Rasul sehingga ke isu mutakhir berdepan scam baju Semboyan.

Jujurnya saya berbangga kerana akhirnya umat punya suara yang mempertahankan hak mereka yang dizalimi dan mendukung perjuangan pihak yang cuba bermain api.

Kalau saya berada di Malaysia barangkali saya akan berada bersama tuan berdepan musuh-musuh agama dan mereka yang cuba menjolok sarang tebuan ini.

Tetapi insiden mutakhir yang berlaku melibatkan pemuda berbangsa asing dalam scam baju palsu Semboyan agak mengejutkan.

Video yang tular menunjukkan bagaimana pemuda tersebut ditampar dan ditumbuk kerana cuba berdalih dan menipu, amat tidak menyenangkan untuk ditonton.

Negara kita masih punya undang-undang dan penyelesaian dengan mengakibatkan kesakitan fizikal adalah tidak wajar, lebih-lebih lagi ke atas saudara se-Islam dengan apa sebab sekali pun.

Tuan ternyata adalah teladan kepada golongan muda Islam yang sedang mencari contoh dan pedoman, justeru setiap tindakan perlu diukur dan dinilai dengan teliti sebelum diambil.

Mudah-mudahan apabila pulang ke Malaysia kelak akan ada peluang untuk kita duduk semeja membincangkan agenda ummah bersama-sama.

Yang ikhlas menegur,

Nadir Al-Nuri,
Saudaramu di Gaza yang setiap hari berdepan kezaliman tentera Zionis.

p/s: Kalau Abang Ali lapang nak jemput ke Gaza, rasanya terkencing dalam seluar juga puak Zionis ini kalau tengok Abang Ali mendengus.


Menteri pertahan keputusan bawa masuk pakar perumahan dari Singapura

Walaupun menerima kritikan banyak pihak, Nga Kor Ming mempertahan keputusan membawa masuk pakar daripada agensi perumahan Singapura, Lembaga Perumahan dan Pembangunan (HBD).

Menteri Pembangunan Kerajaan Tempatan itu menjawab isu yang dipertikai banyak pihak berhubung tujuan untuk membawa masuk pakar dari Singapura tersebut dengan alasan tidak ada salahnya negara belajar daripada negara lain demi kepentingan rakyat.

“Kita yang penting, perlu bersangka baik, bukan bersangka buruk. Niatnya adalah suci. Biar kita miskin harta, jangan miskin minda.

“Jika kita boleh belajar daripada sebuah negara yang menjajah kita, apa salahnya kita belajar daripada negara jiran ASEAN yang berjaya, termasuk Indonesia, Singapura dan Thailand.

“Bagi kita, apa yang penting adalah yang terbaik untuk rakyat. Rukunnya, kita ambil sikap belajar sepanjang hayat,” katanya pada Waktu Pertanyaan Menteri di Dewan Rakyat, hari ini.

Beliau menjawab soalan tambahan Shaharizukirnain Abd Kadir (PN-Setiu) mengenai sama ada terdapat kerajaan negeri yang menggunakan pakar perumahan HDB dan kejayaan yang dicapai, selain kesan kepada pemilikan tanah Bumiputra, khususnya Melayu serta kemampuan mereka membeli rumah yang dibina.

Kor Ming berkata, Kementerian Pembangunan Kerajaan Tempatan (KPKT) sentiasa berusaha dan meneroka inisiatif untuk menambah baik sektor perumahan negara, termasuk mengadakan sesi perkongsian pengalaman dan pengetahuan dengan pelbagai agensi dalam serta luar negara, termasuk HDB.

Katanya, HDB menerima pelbagai anugerah dan pengiktirafan berkaitan sektor perumahan di peringkat antarabangsa dan sehingga kini, berjaya membina lebih sejuta unit perumahan sosial mampu milik.

Antara cadangan topik bagi sesi perkongsian yang akan diadakan bersama HDB merangkumi evolusi perumahan sosial membabitkan dasar dan hala tuju dan pengurusan serta mekanisme program perumahan sosial.

“KPKT juga bercadang menimba ilmu daripada Turkiye mengenai pembangunan tanah wakaf sebagai salah satu usaha pembangunan negara tanpa mengira kaum.

“Justeru, saya nak menasihatkan pembangkang, orang kata, tak tumbuh tak melata ,tak sungguh orang tak kata. Kedua-dua pihak harus bekerjasama dalam usaha membina semula negara kita,” katanya.


Selepas tular klip audio, PH tetap calonkan Anwar sebagai PM

Pakatan Harapan (PH) masih meletak Presiden PKR Datuk Seri Anwar Ibrahim sebagai calon perdana menteri gabungan tersebut walaupun baru-baru ini terpalit dengan kontroversi klip audio perbualan mesra dengan Presiden UMNO Datuk Seri Ahmad Zahid Hamidi.

Perkara tersebut diputuskan dalam mesyuarat Pemukiman Pimpinan PH dan menamakan Anwar sebagai ketua yang akan mengepalai gabungan blok pembangkang tersebut untuk menghadapi Pilihan Raya Umum Ke-15 nanti.

“Pengerusi Pakatan Harapan, Datuk Seri Anwar Ibrahim mengetuai kempen Pilihan Raya Umum ke-15 dan seterusnya diangkat sebagai calon Perdana Menteri Malaysia,” kata kenyataan tersebut hari ini.

Blok pembangkang tersebut sepakat untuk mendesak supaya Perdana Menteri Tan Sri Muhyiddin Yassin untuk membuka sidang Parlimen dan menamatkan pengisytiharan darurat.

“Kami mendesak Perdana Menteri untuk segera menasihati Seri Paduka Baginda Yang di-Pertuan Agong untuk memanggil sidang Parlimen dan senafas dengan itu menamatkan Darurat,” kata kenyataan itu lagi.

Kenyataan tersebut juga menyatakan keterbukaan untuk berunding dan bekerjasama dengan mana-mana pihak, bagaimanapun tidak menamakan spesifik parti yang dimaksudkan walaupun timbul khabar angin kemungkinan ia melibatkan kerjasama dengan UMNO dalam jajaran politik baharu yang digembar-gemburkan sebelum ini.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


WHO kaji kaitan Covid-19 dengan hepatitis misteri kanak-kanak

Pertubuhan Kesihatan Sedunia (WHO) berkata sebayak 348 kemungkinan kes hepatitis yang tidak diketahui asalnya telah dikenal pasti, ketika kajian mengenai potensi serta peranan adenovirus atau virus yang biasanya menyebabkan selesema ringan dan jangkitan Covid-19 semakin meningkat.

WHO berkata hipotesis utama kekal mengatakan kes hepatitis itu melibatkan adenovirus atau virus biasa.

Adenovirus biasanya disebarkan melalui sentuhan kontak rapat, titisan pernafasan dan permukaan.

Mereka secara amnya diketahui menyebabkan gejala pernafasan, konjunktivitis atau gangguan pencernaan.

Sehingga kini, WHO berkata 20 negara telah melaporkan kes hepatitis yang tidak diketahui asal-usulnya, dengan 70 kes tambahan dari 13 negara lagi yang sedang menunggu klasifikasi ujian.

Hanya enam negara yang melaporkan lebih daripada lima kes, dengan sekurang-kurangnya 160 kes dilaporkan di Britain.

“Sepanjang minggu lepas, terdapat beberapa kemajuan penting dalam penyiasatan lanjut dan beberapa penyempurnaan hipotesis kerja,” kata Philippa Easterbrook, daripada program hepatitis global WHO.

Beliau berkata Britain telah menyelaraskan satu set kajian komprehensif melihat genetik kanak-kanak yang terjejas, tindak balas imun mereka, virus dan kajian epidemiologi lanjut.

WHO pertama kali dimaklumkan pada 5 April daripada 10 kes hepatitis yang tidak dapat dijelaskan di Scotland, yang dikesan pada kanak-kanak di bawah umur 10 tahun.

Pusat Kawalan dan Pencegahan Penyakit (CDC) Amerika Syarikat (AS) berkata mereka sedang menyiasat 109 kes sedemikian, termasuk lima kematian yang dilaporkan.

“Pada masa ini, hipotesis utama kekal yang melibatkan adenovirus – dengan pertimbangan penting turut diberikan kepada peranan Covid, sama ada sebagai jangkitan bersama atau jangkitan masa lalu,” kata Easterbrook.

Ujian lanjut minggu lalu mengesahkan bahawa kira-kira 70 peratus daripada kes diuji positif untuk adenovirus, dengan sub-jenis 41 – biasanya dikaitkan dengan gastroenteritis, katanya.

Ujian juga menunjukkan bahawa sekitar 18 peratus kes secara aktif diuji positif Covid-19.

“Tumpuan besar pada minggu depan adalah melihat ujian serologi untuk pendedahan dan jangkitan Covid sebelum ini,” kata Easterbrook.

Sebelum ini, WHO merujuk kepada wabak keradangan hati yang teruk sebagai hepatitis akut yang tidak diketahui asalnya dalam kalangan kanak-kanak.

Tiga kanak-kanak di Indonesia telah meninggal dunia akibat penyakit itu.

Sesetengah kes telah menyebabkan kegagalan hati dan memerlukan pemindahan. – Agensi


Indonesia ancam sekat media sosial jika tidak berdaftar dengan kementerian

Pihak berkuasa Indonesia bersedia untuk menyekat aplikasi media sosial dan perkhidmatan dalam talian termasuk Google, Facebook, dan WhatsApp dalam beberapa hari akan datang jika pihak terbabit gagal mendaftar dengan Kementerian Komunikasi dan Informasi negara itu, lapor Xinhua.

Syarikat gergasi digital diberi tempoh sehingga Rabu untuk melengkapkan pendaftaran pelesenan. Pihak kementerian akan melabel aplikasi-aplikasi berkenaan sebagai haram dan menyalahi undang-undang negara jika gagal berbuat demikian, lapor Bernama.

“Kami telah memberi amaran kepada semua syarikat teknologi tempatan dan asing termasuk perkhidmatan dalam talian, laman sesawang dan pengendali aplikasi bahawa mereka perlu mendaftar jika tidak mahu dikenakan sekatan. Kami telah memberi tempoh sejak enam bulan lalu,” Ketua Pengarah kementerian bahagian Aplikasi Maklumat Semuel Abrijani memberitahu pemberita pada Selasa.

Pendaftaran itu adalah sebahagian daripada peraturan baharu yang mula dikuatkuasa pada Januari 2022, dengan mensyaratkan semua platform teknologi perlu memperoleh lesen sebelum dibenarkan beroperasi.

Peraturan itu juga membolehkan pihak berkuasa mengarahkan platform yang mengeluarkan sebarang kandungan dianggap menyalahi undang-undang, tidak sesuai dan “mengganggu ketenteraman awam” untuk memadam hantaran dalam tempoh empat hingga 24 jam bergantung kepada kandungan berkenaan.

Kerajaan Indonesia cuba mengurangkan penyebaran maklumat palsu dan penipuan, terutamanya menjelang pilihan raya umum negara itu pada 2024.


Kluster mahkamah hasut runtuhkan kesatuan, perpaduan: Wan Saiful

Bersatu sentiasa terbuka dan komited untuk memastikan perpaduan terjalin dan sebuah kesatuan yang kukuh diwujudkan, kata Ketua Penerangannya, Datuk Wan Saiful Wan Jan.

Malah katanya Bersatu sejak 2020 lagi telah bersetuju menerima jemputan daripada Presiden UMNO, Zahid Hamidi dan Presiden PAS Tan Sri Abdul Hadi Awang untuk menyertai Muafakat Nasional (MN).

“Tetapi yang memerangi kesatuan ialah kluster mahkamah dalam UMNO. Mereka lah yang menghasut UMNO untuk menutup pintu kepada perpaduan dan sehingga hari ini mereka seolah-olah menunggang UMNO untuk menyelamatkan diri sendiri.

“Padahal dalam UMNO ramai yang ikhlas mahukan perpaduan dan kesatuan,” katanya dalam kenyataan hari ini ketika mengulas Muzakarah PAS Bersatu selama dua hari berakhir semalam, yang turut dihadiri beliau.

Kenyataan bahawa kluster mahkamah sedang menunggang UMNO bertepatan dengan apa yang disuarakan bekas Ketua Hakim Negara, Tun Abdul Hamid Mohamad yang baru-baru ini berkata UMNO tidak ada pilihan sebaliknya perlu segera merehatkan Zahid dan Najib Razak, bagi membuang imej parti itu yang terpalit dalam belenggu rasuah.

Abdul Hamid dalam tulisan di laman sesawangnya, malah berpendapat Zahid dan Najib sekarang ini menggunakan UMNO untuk membebaskan mereka daripada pertuduhan di mahkamah.

Mengulas lanjut, Wan Saiful berkata penyokong kluster mahkamah secara berjemaah mengambil tindakan memaksa Tan Sri Muhyiddin Yassin meletak jawatan, setelah bersekongkol menjatuhkan Datuk Seri Faizal Azumu di Perak.

“Mereka berpakat menolak kesatuan dalam PRN Melaka. Dan penyokong kluster mahkamah juga dengan licik merancang pembubaran DUN Johor dalam kerakusan memburu kuasa di Johor juga.

“Jadi, kalau ada yang berkongsi impian kita mahu melihat kestabilan dan kesatuan politik, sila tanya dengan UMNO kenapa mereka benarkan kluster mahkamah menguasai parti mereka sehingga berlaku pergolakan berterusan politik negara,” katanya.

Menurutnya Bersatu sudah bersusah payah membina kesatuan supaya negara ini stabil.

“UMNO mesti jawab kenapa mereka begitu rajin meruntuhkan kesatuan yang telah kita bina dan kenapa UMNO begitu tamak mahu membolot kuasa.

“Adakah kluster mahkamah mempunyai kuasa yang begitu besar dalam UMNO sehingga UMNO sudah lari dari matlamat dan tidak peduli lagi dengan kestabilan politik Melayu?,” katanya.

Wan Saiful berkata Bersatu kesal dengan kerakusan kluster mahkamah dalam UMNO yang secara aktif menutup pintu perpaduan dan menggugat kestabilan politik.


PRN: UMNO sah tanding dua kerusi Pulau Pinang, masih bincang 5 DUN

Barisan Nasional (BN) Pulau Pinang akan diberi peluang untuk mempertahankan dua kerusi disandangnya pada Pilihan Raya Negeri (PRN) yang dijangka diadakan Ogos ini.

Pengerusi Pakatan Harapan (PH) Pulau Pinang, Chow Kon Yeow berkata dalam mesyuarat jawatankuasa eksekutif DAP pusat semalam, semua kerusi akan dikembalikan kepada parti penyandangnya.

“Setiausaha agung telah mengulangi bahawa semua rundingan kerusi akan berdasarkan prinsip yang dipersetujui bahawa semua kerusi akan kembali kepada parti penyandang,” katanya ketika ditanya mengenai rundingan kerusi dengan BN atau UMNO untuk PRN akan datang.

Beliau berkata berdasarkan prinsip parti penyandang dapat mempertahankan kerusi yang mereka sandang sebelum ini.

Sekali gus ini bermakna UMNO akan mempertahankan dua kerusi mereka di Pulau Pinang iaitu Dewan Undangan Negeri (DUN) Sungai Dua dan Permatang Berangan.

“Berdasarkan prinsip ini, kami tidak akan meminta kerusi mereka dan ini harus timbal balik (bahawa mereka tidak akan diminta untuk kerusi kami),” katanya.

Bagaimanapun, beliau berkata kerusi yang tidak dimenangi PH pada pilihan raya sebelum ini terbuka untuk rundingan.

Pulau Pinang mempunyai sejumlah 40 kerusi DUN dan pada Pilihan Raya Umum Ke-14, PH memenangi 37 kerusi, ketika Bersatu masih menjadi sebahagian daripada sekutu PH.

BN memiliki dua kerusi manakala PAS satu kerusi, iaitu DUN Penaga.

Selepas Bersatu keluar daripada gabungan PH dan dua ADUN PKR dipecat daripada parti dan kemudian menyertai Bersatu, empat kerusi – Seberang Jaya, Sungai Acheh, Teluk Bahang dan Bertam – jatuh ke tangan Perikatan Nasional.

Bagaimanapun, keempat-empat mereka telah disingkirkan daripada DUN susulan usul untuk memaksa mereka mengosongkan kerusi mengikut undang-undang antilompat negeri.


Zahid minta nak jumpa saya tapi dekat media kata saya nak jumpa dia: Hadi

Presiden PAS, Tan Sri Abdul Hadi Awang mendakwa Datuk Seri Ahmad Zahid Hamidi memutarbelit fakta berhubung pertemuan sebelum ini dengan mengatakan kononnya beliau yang meminta untuk berjumpa.

Hadi mendedahkan Presiden UMNO itu yang sebenarnya meminta untuk berjumpa dengan beliau bagi membincangkan berhubung bentuk kerjasama untuk menghadapi Pilihan Raya Umum Ke-15 (PRU-15), bagaimanapun sebaliknya memberitahu media perkara yang tidak benar.

“Yang mutakhir dia jemput saya jumpa. Bukan saya jemput dia. Dia jemput saya jumpa.

“Dia sebut dalam media, saya minta nak jumpa dia… Terbalik, tapi tak apalah kita pergi,” katanya semasa Himpunan Penyatuan Ummah yang diadakan di Kelantan malam tadi.

Untuk rekod, ia bukan kali pertama Zahid memutarbelitkan cerita, malah sebelum ini pernah kantoi dalam satu klip audio rakaman perbualan dengan cikgunya yang juga Presiden PKR, Datuk Seri Anwar Ibrahim.

Zahid pada awalnya menafikan rakaman tersebut palsu tetapi Anwar sebaliknya mengakui berhubung perbualan dalam klip audio tersebut yang merancang untuk menjatuhkan kerajaan Perikatan Nasional (PN) dipimpin Tan Sri Muhyiddin Yassin.

Semasa pertemuan dengan Zahid tersebut, Hadi berkata Zahid memberinya kata dua sama ada memilih kerjasama dengan UMNO atau Bersatu, malah memberi tempoh beberapa hari kepada parti Islam itu untuk membuat keputusan.

“Bila pergi jumpa, dia beri syarat. Kalau nak masuk Pilihan Raya Umum Ke-15 (PRU-15), mesti putus dengan Bersatu. Dia (Zahid) panggil hari Rabu, dia beri tempoh sehingga hari Jumaat pukul 12 malam. Ooh sedap, dia nak ajar kita PAS.

“kita bincang-bincang takkan kita nak berpisah dengan Bersatu rakan kita yang pertama kita ajak. Sebab itu kita ajak, kita sama-sama perpaduan ummah mesti melibatkan semua bukan PAS dengan UMNO saja,” katanya lagi.

Selepas membuat pertimbangan susulan syarat diletak UMNO, Hadi berkata PAS memilih untuk meneruskan kerjasama dengan Bersatu bersama-sama dalam gabungan Perikatan Nasional (PN) dan menolak Barisan Nasional (BN) serta Pakatan Harapan (PH).

“Kalau PAS dengan UMNO sahaja bukan perpaduan ummah kerana ia mesti melibatkan semua.

“Akhirnya kita ambil keputusan, ringkas ceritanya kita tolak PH kita tolak BN kita bersama dengan Bersatu dengan rakan-rakan parti lain,” katanya lagi.

Hadi menjelaskan langkah menolak PH disebabkan terdapat parti dalam gabungan itu yang menolak Islam secara terang-terangan dan mahu Malaysia menjadi sebuah negara sekular dan liberal.

Sementara BN pula, Hadi menyifatkan UMNO masih terdapat pemimpinnya yang terpalit dengan kes rasuah dan masih tidak insaf.


Azalina letak jawatan penasihat khas PM?

Ahli Parlimen Pengerang Datuk Seri Azalina Othman Said dilaporkan meletak jawatan sebagai Penasihat Khas Undang-Undang dan Hak Asasi Manusia kepada Perdana Menteri.

Laporan awal Sinar Harian memetik sumber yang mendakwa Ahli Parlimen Pengerang itu telah meletak jawatan berkenaan hari ini (Selasa, 30 Ogos 2022).

Bagaimanapun, akhbar berkenaan juga memetik laporan sebuah portal berita yang menafikan Azalina meletak jawatan.

Portal berkenaan yang juga memetik sumber terdekat UMNO memberitahu bahawa Azalina tidak berbuat demikian.

“Sehingga kini YB Datuk Seri (Azalina) masih lagi penasihat khas Perdana Menteri,” kata sumber itu.

Untuk rekod, Azalina dilantik ke jawatan berkenaan pada pada 2 Oktober 2021.

Beliau dilantik ke jawatan tersebut selepas meletak jawatan sebagai Timbalan Yang di-Pertua Dewan Rakyat pada 23 Ogos 2021 atas beberapa alasan.

Antara alasan berkenaan termasuk disebabkan kapasiti moral peribadi, yang mana katanya, terdapat konflik peranan dan tanggungjawab antara menjadi ahli Majlis Kerja Tertinggi (MKT) UMNO dan Ahli Parlimen dalam sebuah kerajaan gabungan.

Pada perhimpunan Taklimat Khas Presiden UMNO pada 27 Ogos lalu Azalina antara yang dijemput memberi ucapan pada majlis berkenaan.

Dalam ucapannya, Azalina telah mengkritik Ismail Sabri dengan berkata bahawa sesiapa sahaja yang menjadi perdana menteri perlu melantik “orang dia “untuk memudahkan urusan.

“Pelantikan peguam negara (AG) adalah atas nasihat PM dan PM harus melantik ‘orang dia’ sebagai peguam negara untuk mudahkan segala urusan.

“Jika kuasa penukarkan AG di tangan PM, mengapa PM tidak menukarkan AG, malah ia adalah bidang kuasa PM. Saya nak tanya satu sahaja, takkan nak tukar AG pun tak boleh.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” kata Azalina.

Majlis taklimat itu diadakan setelah Mahkamah Persekutuan pada 23 Ogos lalu mengekalkan sabitan dan hukuman 12 tahun penjara serta denda RM210 juta terhadap Datuk Seri Najib Razak, seterusnya menghantar bekas Perdana Menteri itu terus ke Penjara Kajang.


Zahid mengaku tidak bersalah satu pertuduhan pindaan sistem visa

Presiden UMNO Datuk Seri Ahmad Zahid Hamidi mengaku tidak bersalah di Mahkamah Tinggi Shah Alam hari ini atas satu tuduhan pindaan rasuah berhubung Sistem Visa Luar Negara (VLN).

Hakim Datuk Mohd Yazid Mustafa mengarahkan pertuduhan pindaan dibacakan semula kepada Zahid, 69, selepas membenarkan permohonan Timbalan Pendakwa Raya Datuk Wan Shaharuddin Wan Ladin untuk meminda pertuduhan kedua.

Pertuduhan pindaan itu membabitkan pertukaran tarikh daripada April 2017 kepada 27 Mac 2018.

Sejurus pertuduhan pindaan dibacakan jurubahasa, Zahid kemudian menjawab mengaku tidak bersalah.

“Faham, mengaku tidak bersalah,” katanya.

Mengikut pertuduhan pindaan itu, Zahid didakwa sebagai Menteri Dalam Negeri di Kementerian Dalam Negeri ketika itu telah mendapat untuk dirinya, sesuatu benda berharga iaitu wang tunai RM3 juta tanpa balasan daripada syarikat Ultra Kirana Sdn Bhd (UKSB), yang dia mengetahui bahawa UKSB tersebut mempunyai hubungan dengan kerja rasminya.

Dia dituduh melakukan kesalahan itu di No. 389, Jalan Bayu Nyaman, Country Heights, Kajang pada 27 Mac 2018 dan didakwa mengikut Seksyen 165 Kanun Keseksaan yang memperuntukkan penjara sehingga dua tahun atau dengan denda atau kedua-duanya sekali.

Zahid berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasminya.

Dia didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Mohd Yazid sedang berlangsung. – Bernama


KDN, LPF kaji semula kuasa stesen TV lulus tayangan filem, drama

Kementerian Dalam Negeri (KDN) dan Lembaga Penapisan Filem (LPF) sedang mengkaji semula penurunan kuasa kepada stesen televisyen untuk proses kelulusan penyiaran sesuatu filem atau drama.

Timbalan Menteri Komunikasi dan Multimedia, Datuk Zahidi Zainul Abidin berkata langkah itu bagi memastikan ia lebih terkawal dan hukuman lebih berat boleh dikenakan jika berlaku sebarang pelanggaran.

“Semua stesen TV yang membuat proses penapisan siaran, perlu mengambil tindakan kepada mana-mana pihak yang menyebarkan klip video tanpa kebenaran yang boleh mencalar imej dan semua stesen penyiar perlu bertanggungjawab dalam memastikan perkara sama tidak berulang lagi,” katanya

Beliau berkata demikian menggulung perbahasan Usul Menjunjung Kasih Titah Diraja bagi kementerian itu pada persidangan Dewan Negara, hari ini.

Memetik laporan Bernama Zahidi berkata penerbit filem dan drama seharusnya memastikan kandungan bahan disiarkan mematuhi garis panduan penapisan filem yang ditetapkan dalam memastikan bahan penyiaran tidak menyimpang daripada ajaran Islam, adat dan budaya Malaysia.

Beliau berkata, garis panduan berkenaan perlu mengikut ketetapan LPF, KDN dan Garis Panduan Penapisan Kandungan Berunsur Islam oleh Jabatan Kemajuan Islam Malaysia (JAKIM) serta Garis Panduan Siaran Televisyen RTM.

“Perbadanan Kemajuan Filem Nasional (FINAS) turut memastikan penggiat industri perfileman tempatan yang menerima Dana Kandungan Digital mematuhi terma kontrak yang ditandatangani iaitu kewajipan mendapatkan kelulusan tayangan daripada LPF, KDN ataupun stesen penyiar.

“Selain itu, Suruhanjaya Komunikasi dan Multimedia (SKMM) selaku agensi yang dipertanggungjawabkan untuk mengeluarkan lesen di bawah Akta Komunikasi dan Multimedia 1998 menetapkan syarat semua pemegang lesen Pemberi Perkhidmatan Aplikasi Kandungan Individu (CASP-I) dikehendaki mematuhi peruntukan syarat lesen CASP-I,” katanya.

Sementara itu, Zahidi berkata, 45 aduan awam diterima sejak 2020 hingga Februari lalu membabitkan perbuatan memalukan fizikal atau kekurangan seseorang iaitu 20 aduan berkaitan penularan kandungan penghinaan keadaan orang kurang upaya (OKU).

Beliau berkata, antara kes berkenaan turut membabitkan kandungan oleh akaun Facebook ‘Wan Noor Baizura’ (Kaklong Dungun) yang kini sedang dalam siasatan pihak Polis Diraja Malaysia (PDRM) dan SKMM.

“Atas dasar kawal selia bersama, antara tindakan lain termasuk pemberian nasihat atau panduan kepada pihak yang terkesan dan mengangkat kandungan yang diadukan kepada penyedia platform media sosial terbabit untuk penelitian lanjut berasaskan terma perkhidmatan dan piawaian komuniti mereka,” katanya.


(KEMAS KINI) 50 kematian, 6,320 kes baharu

Kementerian Kesihatan Malaysia (KKM) hari ini mengumumkan 50 pesakit Covid-19 meninggal dunia dalam tempoh 24 jam sehingga 12 tengah hari tadi, menjadikan jumlah keseluruhan kes kematian meningkat kepada 2,199 kes kumulatif atau 0.44 peratus.

Katanya, kes kematian tertinggi dicatatkan adalah di negeri Selangor iaitu sebanyak 22 kes.

Ketua Pengarah Kesihatan, Tan Sri Dr Noor Hisham Abdullah berkata dalam tempoh itu juga 6,320 kes baharu positif Covid-19 dilaporkan, menjadikan kumulatif kes sebanyak 505,115 kes.

Beliau berkata, Selangor terus mencatat kes tertinggi dengan 1,647 kes diikuti Sarawak (749), Kuala Lumpur (654), Kelantan (613), Johor (477), Negeri Sembilan (396), Pulau Pinang (359), Kedah (301), Perak (276), Pahang (22), Sabah (189), Terengganu (185), Melaka (175), Labuan (36), Putrajaya (18), dan Perlis (18)

Daripada jumlah kes positif baharu itu, 6,317 adalah rakyat tempatan, manakala tiga adalah kes import.

Katanya, pesakit yang dirawat di unit rawatan rapi (ICU) pula mencecah 652 kes, dan daripada jumlah itu 370 memerlukan alat bantuan pernafasan.

Sementara itu, Dr Noor Hisham juga berkata, KKM menggalakkan orang ramai memakai dua pelitup muka serentak serta face sheild jika pergi ke tempat-tempt berisiko, termasuk di hospital.

“Manakala di tempat awam, orang ramai tidak perlu memakai dua pelitup muka, tetapi wajib memakai satu pelitup muka yang memenuhi piawaian,” katanya.


WHO lulus vaksin keluaran India bagi kegunaan kecemasan

Pertubuhan Kesihatan Sedunia (WHO) sudah memberikan kelulusan penggunaan vaksin Covid-19, Covaxin yang dihasilkan pengeluar ubat-ubatan India, Bharat Biotech bagi kegunaan kecemasan.

Tindakan itu sedikit sebanyak akan membuka peluang vaksin buatan tempatan itu agar diterima sebagai vaksin yang boleh digunakan di negara miskin itu untuk pencegahan Covid-19.

Vaksin Covaxin mempunyai keberkesanan 78 peratus terhadap jangkitan Covid-19 dan ia sangat sesuai untuk digunakan oleh negara berpendapatan rendah berikutan keperluan penyimpanan yang mudah.

Vaksin Covaxin keluaran Bharat Biotech ini adalah vaksin ketujuh yang mendapat kelulusan penggunaan WHO, selepas dua suntikan daripada vaksin Pfizer dan Moderna, vaksin vektor adenovirus yang dicipta oleh AstraZeneca dan Johnson & Johnson, serta vaksin keluaran China yang tidak diaktifkan seperti Sinovac dan Sinopharm.

WHO dalam laman Twitternya memaklumkan prosedur Penyenaraian Penggunaan Kecemasan (EUL) sudah menilai kualiti, keselamatan dan keberkesanan vaksin tersebut serta menjadi prasyarat untuk bekalan vaksin ke negara COVAX.

Dengan itu, proses mempercepatkan kelulusan kawal selia untuk mengimport dan menguruskan bekalan vaksin Covid-19 sangat diperlukan.

“EUL bakal meluaskan lagi ketersediaan bekalan vaksin, iaitu sebagai alat perubatan paling berkesan untuk menghentikan pandemik ini,” jelas Penolong Ketua Pengarah WHO bagi Akses Produk Kesihatan, Dr Mariangela Simao.

Walaubagaimanapun, pihaknya akan terus memberikan tekanan untuk memenuhi keperluan semua populasi dan akan diberi keutamaan kepada kumpulan berisiko yang masih menunggu dos pertama sebelum mengisytiharkan kemenangan.

Sebelum ini, Covaxin dinilai di bawah prosedur WHO EUL berpandukan semakan data kualiti, keselamatan, keberkesanan, pelan pengurusan risiko dan kesesuaian program.

Kumpulan Penasihat Teknikal (TAG) yang ditubuhkan oleh WHO dan terdiri daripada pakar kawal selia dari seluruh dunia, yang akan menentukan kesesuaian vaksin itu mengikut piawaian WHO untuk memberi perlindungan terhadap Covid-19, merangkumi keberkesanan mengatasi risiko dan kesesuaian vaksin untuk digunakan secara global.

Vaksin Covaxin dirumus daripada antigen SARS-CoV-2 yang tidak aktif dan dihasilkan dalam dos tunggal dengan pelbagai bebuli iaitu 5, 10 dan 20 dos.

Sementara itu, pada 5 Oktober lalu, Kumpulan Penasihat Saintifik untuk Kecemasan (SAGE) merumuskan dasar dan cadangan khusus bagi vaksin tersebut untuk digunakan dalam populasi melibatkan kumpulan umur yang disyorkan, selang tempoh vaksinasi antara setiap dos serta kumpulan tertentu seperti wanita hamil dan menyusukan bayi.

SAGE turut mencadangkan agar vaksin itu disuntik dalam dua dos dengan selang tempoh empat minggu untuk individu dewasa berumur 18 tahun ke atas.

Namun begitu, data tersedia tentang vaksinasi terhadap wanita hamil, masih belum mencukupi untuk menilai keselamatan atau keberkesanan vaksin semasa kehamilan, selain kajian untuk wanita merancang hamil, termasuk sub-kajian kehamilan dan pendaftaran kehamilan.


Program Visa Premium diperkenal pikat hartawan global: Hamzah

Malaysia memperkenalkan Program Visa Premium (PVIP) Malaysia bagi menarik minat hartawan global melabur serta menetap di negara ini bagi tempoh 20 tahun, kata Menteri Dalam Negeri Datuk Seri Hamzah Zainudin.

Menurutnya program berkonsepkan Residensi Melalui Pelaburan itu, yang pertama seumpamanya diperkenalkan oleh kerajaan, bertujuan memacu pertumbuhan ekonomi, menjana pendapatan negara dan membuka lebih banyak peluang pekerjaan untuk rakyat.

Program itu akan dibuka untuk permohonan mulai 1 Oktober 2022, katanya menurut Bernama.

Hamzah berkata PVIP Malaysia disasarkan kepada hartawan global dari semua negara asing kecuali Israel dan negara yang tidak mempunyai hubungan diplomatik dengan Malaysia.

Beliau berkata peserta program akan diberikan manfaat berupa kelulusan sehingga 20 tahun, kebenaran belajar, kebenaran membeli hartanah seperti bangunan kediaman, bangunan perdagangan atau industri dan membuat pelaburan secara aktif dalam bidang yang dibenarkan.

“Peserta program juga dibenarkan untuk bekerja dan menjalankan aktiviti perniagaan yang sah mengikut undang-undang negara,” katanya dalam sidang media di Putrajaya hari ini, yang turut dihadiri Ketua Pengarah Imigresen Datuk Seri Khairul Dzaimee Daud.

Bagi memastikan pelaksanaan PVIP Malaysia tidak menggugat aspek keselamatan dan kedaulatan negara, Hamzah berkata Kementerian Dalam Negeri (KDN) menetapkan dasar kawalan antaranya pengenalan siling bilangan peserta, iaitu prinsipal dan tanggungan pada satu-satu masa tidak melebihi satu peratus dari jumlah warganegara Malaysia.

“Kalau warganegara sekarang 30 juta, maka bermakna hanya satu peratus (peserta) mesti ada dan ia merupakan satu jumlah siling yang merangkumi juga (peserta) Program Malaysia Rumah Keduaku (MM2H),” katanya.

Mengenai syarat penyertaan, Hamzah berkata PVIP Malaysia terbuka kepada semua kategori umur dan mempunyai bukti pendapatan (offshore income) sekurang-kurangnya RM40,000 sebulan atau RM480,000 secara tahunan.

Syarat lain adalah pemilikan akaun simpanan tetap sekurang-kurangnya RM1 juta dan tiada pengeluaran dibenarkan ke atas nilai prinsipal, manakala pengeluaran sebanyak 50 peratus daripada nilai prinsipal dibenarkan selepas setahun menyertai program bagi tujuan pembelian hartanah, kesihatan dan pendidikan.

Beliau berkata KDN menyasarkan sekurang-kurangnya 1,000 peserta dalam tahun pertama program itu dilaksanakan, dengan anggaran hasil kepada negara sebanyak RM200 juta dan simpanan tetap sebanyak RM1 bilion.

“KDN berkeyakinan program ini mampu menarik lebih banyak pelaburan langsung asing yang akan mengukuhkan ekonomi dan meningkatkan peluang pekerjaan kepada rakyat tempatan.

“Di samping itu, permintaan mata wang Ringgit Malaysia juga akan meningkat dan nilainya akan mengukuh berbanding mata wang negara asing,” katanya.

Beliau berkata KDN memberi jaminan bahawa Jabatan Imigresen dan Polis Diraja Malaysia (PDRM) akan sentiasa menjalankan pemantauan dan penguatkuasaan secara berkala dari semasa ke semasa bagi memastikan program PVIP Malaysia itu menepati dasar dan matlamat pelaksanaannya.


Kemandirian kekuatan umat Islam hadapi cabaran global: Muhyiddin

Umat Islam perlu melengkapkan diri dan memiliki ketahanan mandiri dalam menghadapi pelbagai isu yang mendepani global sekarang ini, khususnya berkaitan ekonomi dan cabaran Islamofobia.

Bekas Perdana Menteri Tan Sri Muhyiddin Yassin berkata selain itu umat Islam juga perlu mempunyai jati diri yang kukuh dalam pelbagai sudut supaya menjadi contoh kepada penganut agama lain.

“Perbincangan mengenai toleransi antara agama akan menjadi lebih mudah jika umat Islam ada jati diri yang kukuh daripada pelbagai sudut.

“Umat Islam perlu menjadi contoh yang terbaik sebagaimana yang ditonjolkan oleh Rasulullah SAW,” katanya dalam kenyataan selepas pertemuan dengan deligasi Majlis Hukama Muslimin (MCE) yang berpangkalan di Emiriah Arab Bersatu (UAE) semalam.

Pengerusi Perikatan Nasional (PN) itu menerima kunjungan Setiausaha Agung MCE, Mohamed Abdelsalam serta anggota jawatankuasa MCE Datuk Dr Zulkifli Mohamad Al-Bakri, semalam.

Muhyiddin berkata pada pertemuan itu beliau menekankan soal kemandirian umat Islam untuk menghadapi pelbagai isu semasa terutama ekonomi dan cabaran Islamofobia.

“Saya melihat peluang yang amat luas untuk memperkukuh kerjasama antara Majlis Hukama Muslimin dan Malaysia bagi manfaat ummah secara keseluruhannya,” katanya.

MCE adalah sebuah badan bebas antarabangsa yang memberi fokus kepada usaha-usaha memperkukuh kefahaman Islam, menyebarkan keamanan dan toleransi antara agama.

Majlis ini dilancarkan pada 21 Ramadan 1435 Hijrah bersamaan 18 Julai 2014 bagi mempromosikan keamanan dalam kalangan masyarakat Islam. Ia diasaskan dan masih diketuai oleh Syeikhul Azhar, Prof Dr Ahmad Muhammad al-Tayyib.

Majlis ini beribu pejabat di ibu negara Abu Dhabi.

Selain itu, MCE juga bekerjasama untuk menggalakkan keamanan, menolak perbalahan dan menangani punca konflik dan perpecahan dalam masyarakat Islam.


Menteri tak letak jawatan satu tamparan buat Zahid: Rais

Tan Sri Dr. Rais Yatim menyifatkan pendirian Menteri dan Timbalan Menteri UMNO untuk kekal berada dalam kabinet kerajaan Perikatan Nasional (PN) menjadi satu tamparan kepada Presiden parti, Datuk Seri Ahmad Zahid Hamidi.

Yang Dipertua Dewan Negara itu berkata keadaan tersebut memperlihatkan kelemahan Zahid dan menunjukkan wujud penolakkan dalaman UMNO terhadap pemimpin nombor satu parti Melayu itu.

“Adakah mereka bersama Presiden sedangkan mereka tidak meletak jawatan. Tidak letak jawatan itu memang pedih juga dan diibaratkan umpama menarik nafas daripada hidung,” beliau dipetik berkata.

Menurut Rais, orang Melayu tidak boleh berpecah lagi dan perlu bersatu padu kerana hanya dengan kesatuan tersebut pemerintahan negara dapat dilaksanakan dengan lebih baik.

“Pendirian yang begitu tegas ini mungkin mencernakan pandangan bahawa orang Melayu dan Islam mesti bersatu supaya kuasa di negara ini tidak lepas kepada pihak lain.

“Pada hemat saya, menjadi tanggungjawab kepada Presiden (UMNO) menyatukan orang Melayu. Jika Bersatu dan Pas boleh merasakannya, kenapa tidak UMNO?” ujarnya lagi.

Walaupun Zahid berapi-api dan mencabar semua Menteri dan Timbalan Menteri UMNO meletak jawatan semasa Perhimpunan Agung UMNO 2020 hujung minggu lalu namun ia tidak disambut oleh mereka yang dikatakan kumpulan “Kluster Menteri”.

Sebaliknya, kesemua Menteri UMNO berpendirian untuk terus kekal berada di dalam Kabinet atas kesepakatan dan setelah menerima nasihat daripada Perdana Menteri, Tan Sri Muhyiddin Yassin.


Pfizer dakwa dos penggalak tawar perlindungan daripada Omicron

Pfizer Inc berkata dos penggalak vaksin Covid-19 keluaran firma farmaseutikalnya mungkin menawarkan perlindungan penting terhadap varian Omicron, walaupun dua dos awal kelihatan kurang berkesan dengan ketara.

Pfizer dan rakan kongsinya BioNTech dalam kenyataan hari ini berkata walaupun dua dos mungkin tidak cukup memberi perlindungan bagi mencegah jangkitan, ujian makmal menunjukkan dos penggalak meningkat sebanyak 25 kali ganda tahap antibodi individu melawan virus.

Sampel darah yang diambil sebulan selepas penggalak menunjukkan orang ramai mempunyai tahap antibodi peneutral Omikron yang serupa dengan jumlah yang terbukti melindungi terhadap varian terdahulu selepas dua dos.

Setakat ini, saintis belum mengetahui betapa besar sebenarnya ancaman varian Omicron. Ketika ini, varian Delta yang lebih menular menjadi virus utama kebanyakan kes Covid-19 di Amerika Syarikat (AS) dan negara lain.

Tetapi varian Omicron, yang ditemui lewat bulan lalu, membawa sejumlah besar mutasi yang luar biasa dan saintis berlumba-lumba untuk mengetahui betapa mudahnya ia merebak, sama ada ia menyebabkan penyakit yang lebih serius atau lebih ringan berbanding varian lain – dan sejauh mana ia mungkin mengelak daripada vaksinasi terdahulu.

Penemuan Pfizer, yang diumumkan dalam siaran media hari ini, masih pada peringkat awal dan belum lagi menjalani semakan saintifik. Tetapi firma itu adalah yang pertama daripada syarikat pengeluar vaksin yang mengkaji sama ada dos penggalak boleh menunjukkan kesan yang penting terhadap Omicron.

“Walaupun dua dos vaksin mungkin masih menawarkan perlindungan terhadap penyakit teruk yang disebabkan oleh varian Omicron, jelas daripada data awal ini bahawa perlindungan dimaksimumkan dengan dos ketiga vaksin kami,” kata Ketua Pegawai Eksekutif Pfizer, Albert Bourla dalam satu kenyataan.

Saintis sebelum ini membuat spekulasi bahawa lonjakan tinggi dalam antibodi yang datang dengan dos ketiga vaksin Covid-19 mungkin cukup untuk mengatasi sebarang penurunan dalam keberkesanannya melawan virus itu.

Pfizer dan BioNTech sudah pun berusaha untuk mencipta vaksin khusus Omicron sekiranya ia diperlukan.

Tahap antibodi meramalkan sejauh mana vaksin boleh mencegah jangkitan Covid-19, tetapi ia hanyalah satu lapisan pertahanan sistem imun.

Pfizer berkata dua dos vaksin masih perlu ubtuk melindungi daripada mengalami jangkitan teruk.

Pengumuman Pfizer memberi impak segera kepada pasaran AS. Niaga hadapan yang telah menunjukkan arah aliran positif dengan Dow melonjak hampir 200 mata. – Agensi


Wang baharu £50 menampilkan potret pemecah kod Alan Turing

Wang baharu £50 yang dikeluarkan Bank of England bakal menampilkan potret seorang pemecah kod terkenal ketika era Perang Dunia Kedua, Alan Turing yang akan diedarkan bermula pada Jun ini.

Pengumuman tersebut dibuat oleh bank pusat tersebut dan bakal dilancarkan pada pada hari lahir ahli matematik terkenal itu.

Wang baharu tersebut mengandungi ciri keselamatan canggih serta potret ahli matematik itu.

Sama seperti wang £20 terbaharu, ia memiliki ciri keselamatan yang sukar untuk dipalsukan, kata Bank itu.

Ia juga akan menampilkan gambar hologram.

Pemecah kod Enigma Turing terkenal dengan penemuannya yang menghasilkan sebuah Turing Machine, alat algoritma yang kemudian digambarkan sebagai model generasi pertama komputer.

Beliau berperanan memecahkan kod Enigma Jerman, yang membawa kepada kemenangan Sekutu ke atas Nazi Jerman semasa Perang Dunia Kedua.

Pakar sejarah percaya penemuan Turing telah memendekkan perang selama empat tahun dan berjaya menyelamatkan puluhan ribu nyawa.